Lifan-Z/Chinese-poetries-txt huggingface dataset:
涧陵望断忆玄晖，一片春云渭水涯。洞里桃开成隔世，山中柯烂忘来时。归休韦曲应无赖，隠去玄真那有诗。松菊相逢如见问，此心欲寄已忘辞。
一曲樽前浩浩歌，流年容易隙驹过。眼前白发故人少，郭外青枫古冢多。流水不弹嗟老矣，雍门欲听奈愁何。回头城阙应非昔，还记千年老鹤么。
石田归去醉时歌，白日飞帆送客过。舞袖低旋兼地狭，出门长啸觉天多。子卿朔漠知存否，武帝秋风奈老何。极目西陵台下路，漳河东去复来么。
日暮归来弹铗歌，诗筒何处又相过。人生百岁乐时少，春色三分尘土多。愧乏丹砂修浑沌，且拼樽酒醉无何。近来江上风涛恶，还有闲鸥似我么。
平生抵掌志伊吾，闻着鹃声泪血枯。故国蚕丛千古恨，雾关熊耳一身孤。自从飞去啼痕在，纵不归来有梦无。莫向延秋门上叫，门楼无数白头乌。
吁嗟世事落黄间，倦矣人间行路难。流水已随钟子老，仙舟徒羡李膺观。从来豪杰为时出，到底功名耐久看。大厦将成要梁栋，雪深方见玉龙寒。
山人日卧岭云长，扣户诗书枉纪纲。多病半生双白鬓，相思一日九回肠。人情取舍成刍狗，世事兴亡化石羊。明日相逢且拼醉，转头三万六千场。
自呼浊酒赋江蓠，一曲朱绳万感随。沙漠美人青冢恨，关河壮士北邙噫。无人流水音谁赏，老我雍门听转悲。夜半月明天籁寂，飞乌犹自绕南枝。
神君当日蔼民谣，复见君来试割刀。花下帘栊闲讼牒，柳边亭榭见旌旄。农桑课最茧丝殿，刍秣征宽马骨高。泉出后田浑不饮，恐他滴滴是民膏。
欲扣玄关访偓佺，人间无路铁鞋穿。琅邪旧约惊千载，嵩岳新来下二仙。肯把丹砂分药鼎，便将白玉种芝田。瓣香欲谢双岩过，却道龙溪合受拳。
真乐攻心无奈何，自行自坐自讴歌。云收雨浄天无滓，月朗渊澄水不波。更把新诗勾野兴，时将浊酒发天和。傍人笑我荒唐甚，真乐攻心无奈何。
英雄千古入泉台，八十余龄死更哀。隠谷云归龙已老，吟坛月堕鹤空回。黄花满地诗人老，青槚成阡吊客来。白发盖棺公事了，朔风世路正黄埃。
天寒白月堕西湖，血泪啼枯听薤歌。食子俱亡收子在，近孙犹少远孙多。北邙有地存诗窖，后圃无人负鞠窠。欲志鲁山惭四绝，空遗陈迹照松萝。
鼠绕枯藤啮未休，得如此老死何求。翁逾八十媪黄发，孙见曾玄儿白头。身世幅巾归茧室，岁时盂饭洒狐丘。百年心事无人识，分付黄花满地秋。
英州别驾老昭陵，尚有钱塘八代孙。三略兵书生未识，百篇诗史死犹存。羊公岘首行人泪，白傅龙门过客樽。盂饭寝园谁是主，凤亭霜露有鸡豚。
犹记青原白鹭盟，转头宿草上新茔。屋梁月落丹心在，海水天寒白发生。樽酒十年儿女泪，篇诗两地弟兄情。盖棺事了君无愧，未死遑知身后名。
西风落日怕登楼，倚遍阑干万古愁。衰汉竟成三国误，秣陵不盖六朝羞。江山有恨留青史，天地无情送白头。击碎唾壶歌不尽，荒台残雨梦扬州。
试向昆明问劫灰，几看麋鹿上苏台。闲中历日生青草，梦里乾坤化大槐。塞雁南归春又去，江潮东下暮还来。临平山尽啼鹃歇，可是征人唤不回。
国破君亡一死宜，绝怜儿女死如饴。龙池久负娲皇誓，蛙坎空遗烈士悲。洗骨不污唐六馆，沥心无愧赵孤儿。北行多少生还客，休向梯云读墓碑。
括田驰檄遍封提，分得清官照锦衣。百里春风生几案，千村甘雨自锄犁。江南地狭人民伙，燕北天遥日月低。归觐九重如顾问，尚歌云汉劳遗黎。
东风吹雨湿平芜，三叠阳关醉唾壶。往事尽随尘世界，新来祇怪老头颅。百年祖父留汤沐，千里儿孙有饭盂。目断长亭休折柳，斜阳山外是西湖。
三年幕府鬓成霜，剩得行歌载道傍。瓜戍春浓官又满，莲池人好水尤香。燕然碣石去程远，江水云山看日长。倚遍修篁衣袖薄，长亭无路折垂杨。
天教持斧下钱塘，来为苍生涤痏疮。胸次对天悬日月，笔端随地转冰霜。云山有分高名在，江水无情清议长。临别折梅嫌太俗，斲将冰雪荐琼觞。
梅仙贵介出侯门，庭砌犹传有紫荆。黄绶铜章官小试，青溪花县室初成。公衙好作三年计，少府香留百代名。田野近闻多犬吠，夜深刁鼓要分明。
手摩铭碣吊延陵，落日青山昨梦惊。狭世路危行却曲，浮生事了去分明。竹林熠耀飞台榭，石壁钩辀叫冢茔。珠雁玉龙今在否，漆灯千古照佳城。
辽海千年约未寒，一樽还酹大江干。夜深睡熟忘身世，天阔归迟化羽翰。满界红尘飞不下，半船明月笑相看。起来开户无人迹，数尽枝乌吊老瞒。
天上琼楼一夜开，云林先约意徘徊。灵河剪水急飞落，色界凭风缓下来。霓舞未阑离月殿，蛾妆初试度阳台。自矜颜色难为偶，嫁得梅花却占魁。
佐邑三年去后思，祇今无奈送行时。不谐白雪皇荂耳，谩指清风恶木枝。台府无心空里镜，士民有口路傍碑。锦溪流下严陵濑，八月潮来有转期。
一曲离鸾感寄心，此心谁解试分明。百年耆旧闲中话，千古溪山去后名。双鲤尺书儿女泪，只鸡斗酒弟兄情。男儿须勒燕然石，归拜堂谖始是荣。
市义今无古孟尝，不图近见郑公乡。布金地已成祇树，箪食人应遍翳桑。身享九龄耆寿福，眼看五世子孙昌。天公有耳长聪听，多少行碑在路傍。
小骊买得最便宜，好是河梁古柳涯。风急吹沙长耳峻，雪深没板蹇蹄迟。据鞍吟透肩双耸，敲镫歌狂帽半欹。道上莫教逢大尹，推敲句里不曾知。
天台万丈下灵光，便合乘旗翳凤凰。身在金台天北阙，手提铜柱地南荒。一生许国心如铁，万里封侯鬓未霜。别驾小淹元不恶，公来私得海沂康。
箳篂三载诵贤侯，折柳邮亭菊又秋。无翼解随云北去，有心长注海东流。千崖雨意留行旆，七里滩头送去舟。早为苍生题福笔，尚回麾节顾沧洲。
萱花落尽北堂空，龙颔碑铭百尺丰。鄹纥晚婚无征在，孟光不嫁有梁鸿。一官得子荣身后，四世看孙满眼中。三酹生刍人似玉，故丘狐首此封崇。
回首炉亭梦已非，英雄老尽壮心违。钧天云散苍龙堕，华表风寒白鹤归。往事悠悠川水逝，故人落落曙星稀。乐天无子留孙在，多少龙门客泪挥。
一曲哀歌老泪垂，英雄不偶数孤奇。百年事堕槐安国，半世名成荐福碑。无禄逮亲生自憾，有孙表墓死何悲。黄门靖节均生死，清议无情更属谁。
佐邑三年吏隠仙，声名留照锦江边。才高不受青衫束，官小聊将彩仗悬。流沫吕梁游十仞，抟风溟海上三千。沙头双玉难为别，一曲离歌约暮年。
知君说相压南州，相我空贻白发羞。但得羊裘归钓泽，安知燕颔去封侯。穷通有分都休问，出处难言已自谋。一笑相看出山去，逢人莫道见壶丘。
一曲哀歌行道难，满堂试听一潸然。两儿青紫开荣路，五世曾玄送暮年。乔木受风危易撼，孤舟排浪险终全。故丘狐首君无憾，寒食年年洒墓阡。
黄金不铸百年身，世变相劘白发亲。龙角墓碑生古藓，砥如亭路落缁尘。明时事业留诸子，前代衣冠见似人。得失鸡虫都莫问，故丘抔土是全真。
桐木山西送落晖，百年耆旧数他谁。畏途几历青泥险，往事惟余白发知。今代衣冠遗此老，前朝簪笏付吾儿。明朝归葬西邙路，五世哀思百尺碑。
岝崿山前吊隠君，招魂九些泪沾巾。风云失势丹心死，天地无情白发新。西洛衣冠遗一老，东篱诗酒是全人。盖棺事了应无愧，消得新阡号逸民。
丰碑二绝照新阡，节义成名得象贤。善政人能书宰邑，宽恩民尚诵公田。家翁不负心传印，冢嗣能忘手泽编。仕学一生行未了，后来好为拂青毡。
尊酒生刍吊旧游，白髭老泪故山秋。百年勋业黄粱枕，一代文章白玉楼。豪杰雕零天地老，山河牢落古今愁。行人不歃青溪水，付与闲翁对白鸥。
贞元一曲泪沾巾，耆旧今能有几存。斗酒只鸡空酹冢，缟衣匹马尚招魂。百年身后事终定，千古眼前谁共论。试问故侯瓜熟未，青门犹自有儿孙。
分得南窗与世违，坐消白昼乐清时。楼头秋意一声笛，镜里岁华双鬓丝。绿水放教通竹径，清风招不下梧枝。心期自得难为说，白鸟青山是己知。
何许相逢客路岐，相看须鬓各成丝。两年衰病苦牢落，千里故人伤别离。江月不遗流水逝，天风未起老桑知。人生百岁先朝露，惟有贞名死不隳。
声名盖世古人豪，天遣西来展六韬。狐鼠何能婴虎旅，鲸鲵犹合避龙刀。将坛七拜功增重，省府重登官转高。他日中书勋第一，汾阳应只是儿曹。
瘦骨丰棱产渥洼，几年俛首服盐车。穿花久失青丝辔，莝豆谁怜白鼻䯄。汗血浪夸空北冀，风蹄犹惯步东华。锦鄣不肯污泥水，好去侯门逐五花。
金盘玉箸脯麒麟，荣福堂前寿二亲。白发宋州老司马，红颜晋国太夫人。生时曾结同年会，见世重来两佛身。庭下有儿归省掾，执鞭时自导双轮。
二老婆娑出寿筵，绿衣人好舞蹁跹。餐桃阿母脸犹玉，食杞仙翁头返玄。堂上相看新八秩，尊前重话旧同年。累茵列鼎人间有，安得亲庭此乐全。
昆明池劫化灵缁，梦觉功名忝一炊。钟子未将南操变，庾公空抱北朝悲。归来眼底湖山在，去后心期浙水知。白发门生怜未死，青袍留得裹遗骴。
南窗一枕梦槐安，咽鼓悲笳生暮寒。寿极星移堕芒角，诗仙身蜕失丸丹。扶藜记与渔樵话，种菊留教孙子看。归去休休言不尽，残阳木末乱鸦盘。
唤醒邯郸出梦关，悠悠身世隔尘寰。飞鸿落照琴三叠，流水寒花屋半间。老不如人甘遁世，闲谁似我得看山。乾坤许大双蜗角，消得人间战触蛮。
短发凌霜强自搔，可能书剑更徒劳。春秋已降功名薄，秦汉而来智术高。天外寸心孤雁影，人间万事九牛毛。却怜刺股徒辛苦，狐貉何曾耻缊袍。
东壁无光夜陨星，为公痛哭泪沾襟。才高不竟平生志，身死空留万古心。听曲谁能歌白雪，知音徒拟铸黄金。伤嗟迟暮邅吾道，恨不相从九地深。
病入膏肓药砭难，绵绵相忆劝加餐。击奸曾藉青萍剑，报德惭无白玉盘。树槚未成年岁暮，枯桑犹在海风寒。平生书至将盈箧，泪洒长笺不忍看。
小儿心孔暗不开，纷纷谁是骅骝材。徐生善颂有名父，文斾新向儒宫来。雁行趋立谁家子，捧书惊看眉间喜。我亦归谋二顷田，送老西河从此始。
世奕奔趋若决河，谁将独力障颓波。指衣太守存唐苦，循发将军负汉多。薜芷不芳甘自变，白圭有玷尚堪磨。是非勿与时人说，为就重华述九歌。
弱冠知名动紫宸，两朝际遇荷恩深。身先赴义人争死，天不成功泪满襟。自郑有谋归华氏，舍湘无地托王琳。鞠躬待死无余事，不负朝廷不负心。
握兵结眷冕旒前，牢落英雄二十年。虎殿寿觞人痛哭，鹃堂私语众喧传。尔身不恤无埋地，此耻奚容共戴天。不有四明倡清议，至今蛟虎卧山渊。
懒作西风汗漫游，归谋诸妇此淹留。采花墩近初成酒，种秫田多早带秋。燕颔已空西塞梦，犊裩莫遣远山愁。沧江留得偏醒客，袖手时凭百尺楼。
修竹猗猗月半间，此生赢得占清闲。磨铅勘易未三绝，吐火烧丹欲九还。骑鹤腰缠空入梦，跨牛髀骨惯行山。秋来闲把诗消遣，敢向骚坛占绝班。
种竹千竿密复疏，菉猗深处着蜗庐。有床自可安周易，无饭谁教典汉书。叠嶂画屏围棐案，飞泉白练落阶除。绝无半点功名望，一任浮云自卷舒。
不露文章世不惊，由来天亦厌虚名。弦歌夫子穷将圣，风雅灵均死独清。其道卷怀何足恨，斯文得与岂无情。长歌独坐沧浪水，休说他年起濯缨。
青山相对总仪刑，人世浮华隔几尘。厚味不知菘韭薄，旧衔那似菊松新。银罂豹血争刘项，翠釜𫘞峰死虢秦。大抵危机随富贵，不曾粘著退闲人。
霜风猎猎响林坳，独有寒梅渐作包。倒影水涵窥沼树，浅痕月印上窗梢。绿衣低挂酒初熟，乌帽斜欹门屡敲。花得初阳人得复，俱从颜子结穷交。
天地生生不尽仁，惟梅先得一年春。花神铨次初编谱，月老庄严妙写真。索笑暗添风度爽，嚼香清洗肺肝尘。莫嫌删后多题品，自二南来有几人。
自有乾坤有此山，嘉名久矣落人间。吐吞云雾景千变，森秀松柟翠四环。肯并贵溪争显达，应同愚谷耐坚顽。山人尽得清吟趣，芳杜香荪不厚颜。
家住青溪东复东，林霏岚影暗葱茏。山排闼入蹲苍虎，水抱村流卧玉龙。田画井疆前后陇，冈横干艮两三重。客来若问诛茅地，落日云飞第一峰。
我家韦布久婵嫣，积善工夫远有源。东汉贤良来鼻祖，晚唐文献到闻孙。世增忠厚成风俗，人尚耕桑务本根。賸喜迩来多识字，粗书甲子记新元。
五季横流欲障天，先生雅志寄林泉。啸吟独抱济时略，高尚甘为遁世贤。奕叶簪缨他有耀，微时耒耜我相传。何年得见归来鹤，暂假风翰逐老仙。
玉妃破白入春宫，万紫千红立下风。老树冰霜皴剥后，寒枝烟水有无中。月横山馆笛初起，人立溪桥马欲东。为寄故人无信息，更凭健笔入诗筒。
南枝憔悴北枝荣，转眼浮华迹已陈。昨梦已空巫峡雨，昔游曾记武陵春。浮生一日复一日，世事后人哀后人。两鬓欲霜行脚倦，悠悠无计谢风尘。
浅谋不遂少年狂，咄咄催人鬓发苍。深雪寒添诗兴爽，早梅清彻梦魂香。已谙林壑投闲趣，且试神仙却老方。闻说丹炉留近处，赢粮我欲问金堂。
半生灯火误牛衣，晚岁才能悟昨非。雨笠半欹将犊去，丝车细卷趁蛾飞。粟生烧地山宜老，草烂新畬水正肥。莫道劳生何日息，迩来是事喜忘机。
彭殇颜跖不相齐，秋悴春荣各有时。共种花分红白色，同根木有死生枝。悲欣自是人情异，赋予宁非造物私。却笑庄生未谙此，安排齐物费言辞。
此花习气爱巉岩，不受红尘点碧衫。地把鹫峰移境界，天教蟾窟堕尘凡。瑶林摵摵敲残玉，金屑霏霏贮满函。月影徘徊花影乱，待携双盏与君衔。
招隠谁招到碧岩，自嫌黄绶映青衫。月光童子分根柢，金粟如来混圣凡。胜赏莫辞空百盏，丽酬不记达千函。竦身便脱尘埃去，径上清虚谢辔衔。
秋风吹梦绕千岩，偷看天宫云锦衫。色尚红黄定崔李，花从开谢识荆凡。试教月老排芳谱，更听仙童诵玉函。賸有辟寒金粟树，丁宁栖鸟莫教衔。
曾住仙山九折岩，夜凉萝荔挂衣衫。月窥樽里如相伴，人立花边自不凡。丛绿联环玱玉佩，残黄锁骨现金函。枝空蟾窟今谁记，犹道东陵系旧衔。
夜随凉气坐秋岩，醉墨淋漓乱点衫。花里固知仙种别，诗中肯道使君凡。乘风径欲眠香窟，修月曾经发宝函。收拾万金归贾橐，不须麟阁大书衔。
风韵孤高百尺岩，敝袍争得似荷衫。久知郤氏声名远，自愧宾王骨相凡。闲捣香涎供玉杵，戏题彩帖拂尘函。醉来为问姮娥信，更倩鱼传与雁衔。
白藕花残暑气收，凭高更欲上层楼。蒹葭淅沥水天晚，禾黍高低风雨秋。鸡瓮豕零更佐使，狗屠狐叫或王侯。世间万事祇如许，莫把闲愁枉白头。
倦看世态变凉炎，老觉诗书味更严。与世不谐多枘凿，谋生甚拙欠虀盐。抟风肯羡鹍鹏化，署纸偏憎雁鹜箝。从使小儿轻我辈，只今归去问陶潜。
莼江几度酹张翰，屈指今才二十年。昔日米囊羞破釜，暮年诗卷压归船。飞飞燕子依风席，漠漠杨花点客毡。草远烟浓迷处所，乡心飞去白云边。
曾逐东风过曲江，人间俯仰隔兴亡。江头潮涸趋渔浦，山下城空失凤凰。漠漠黄埃昏草棘，悠悠陈迹阅星霜。由来离黍游麋地，不分铃鸣替戾冈。
万里云程阻便风，孤鸿痛定再伤弓。征求多出儒冠外，飞走难逃世网中。不分事情多倚仗，厌看人面诉贫穷。生平豪气难磨折，时向毫端吐白虹。
汉世诸陵已古邱，悲风摵摵老梧楸。金人往日泪曾堕，石马何时汗忽流。江北江南千里隔，身前身后百年愁。九原定有英灵在，消得寒儒浪白头。
一去昭阳入朔台，羁魂流落不归来。葬从胡地留妃骨，死向南方飏后灰。鸦噪莫看耘墓迹，酒香谁把洒陵杯。茫茫草地人稀到，风急棠梨落又开。
花叶根茎种种香，谁知山草宿舂粮。筠篮净洗倾银粉，瓦釜狂搜冻蔗浆。爽口如兼三鼎味，疗饥不试五仓方。西山饿死真余事，安有冥鸿为稻粱。
欲去相看手重携，寒波芳草助凄迷。无人传业空多子，有弟持家老得妻。风雨灯前频入梦，诗文酒后共分题。孤飞不羡冥鸿举，只羡南归羽翼低。
前程在处暗危机，脱迹红尘入翠微。清水一竿张钓具，白云四壁挂樵衣。马惟画骨空嗟瘦，龙不点睛那解飞。差有陈编相伴住，时将诗句洗前非。
老去蹉跎万事休，襟期甚不入时流。倦飞已作归林鸟，懒起犹如落草牛。一点眉黄无宦况，五分头白为诗愁。玉人期我沧洲上，未拟他年赋远游。
已更门户自持鉏，谢绝交游与世疏。处变卿还用卿法，养高吾自爱吾庐。屏张前世无声画，架插今生未见书。水北山人偏解意，求分半席间樵渔。
冷落门墙绝似冰，夜窗风雨耿孤灯。采盆任我翻成雉，涴墨从渠点作蝇。休说文章祇小技，由来富贵总无能。依稀杨李无人忆，但忆瀼西杜少陵。
紫绶绯裳印佩金，我于数子总无情。傍人门户传书客，投老田园识字氓。世变委怀无逆顺，事机到手即功名。子房收敛英雄迹，谁说神仙在谷城。
人境无缘断俗喧，丁宁牢闭两柴门。五更孤枕客怀恶，半世青灯书眼昏。有日空为无日计，醉时还道醒时言。白云久有南山梦，不待他年毕嫁婚。
骎骎镜里鬓霜侵，偶占溪东十亩阴。风雨四时无尽藏，松篁终夜有余馨。家藏为米难糊口，日课除诗罕用心。谁说仓曹任窖谷，近来家富屡千金。
先生高寄此林泉，懒拙方知此乐全。足屦两忘便不借，人琴俱隠付无弦。云归书帙留残润，日上香盘袅细烟。勘破世纷无一事，又拈枯笔续前编。
不仙不释不居官，久狎渔樵作往还。细雨饱眠一黄犊，白云秀拔几青山。浮生往事真成梦，举世谁人最得闲。惆怅伏波粗意气，暮年犹向五溪蛮。
生平缪计百无成，衰白如期入镜明。鸟不惊猜无忤物，人多怒骂渐逃名。襟怀落落怜孤影，岁月悠悠过半生。老去自知无处用，只留双眼待升平。
纷泊杨花逐晚风，杜鹃声彻故园东。百千种事孤愁外，四十余年一笑中。血作公文缘分定，膊成山字坐诗穷。少时怀抱今寥落，惆怅西窗夕照红。
匆匆尘里换时光，春去夤缘底事忙。鸠已居巢晴逐妇，蜂方出穴暖分王。唱耕农起催秧绿，打供僧来趁麦黄。今岁先生贫到骨，时时为米籴官仓。
薄命佳人玉绝瑕，不随缘分落民家。悲风古冢生青草，落日深宫唱白花。万里思情余蹋踘，一生旧恨付琵琶。雄蜂雌蝶难相并，莫向春风怨岁华。
自合林泉着散仙，虎蛟在处卧山渊。未秋已拟偿新谷，计月先愁欠子钱。冷眼惯看平地险，薄情谁念死灰然。人生还有相逢处，昨日淮阴召少年。
漫向松边倚瘦筇，一生襟抱与谁同。照人不老古今月，送客多情南北风。才尽悬知诗作祟，数奇莫与命争穷。冶金百炼今无几，休向人前说事功。
经秋春蕙叹时过，归卧南窗竹一坡。世味甚轻贪欲少，交情稍重怨恩多。羞从绿酒看霜剑，悔把青灯误雨蓑。技痒未能忘习气，新诗写罢更长歌。
扰扰争趋陌路尘，好闲平地即蓬瀛。青羊石化紫烟客，白鹤松成老树精。夹岸碧桃春水阔，满山落叶暮云横。神仙不用寻行迹，只向渔樵混姓名。
当年知己晋参军，画手分传老可文。碎影贴金初得月，寒梢耸翠欲干云。平生自是轻余子，一日那能无此君。解为南风却炎暑，拟封清渭答殊勋。
人间无处避红炉，急扫风轩醉一壶。泉冷月涵沉水璧，荷香雨跳走盘珠。神游曾到清凉境，幽讨如横绿野图。醉发醒松吟骨耸，从人笑绝道诗癯。
呼奴薙草火攻蚊，与客高谈到夜深。风辨雌雄分别想，岁占牡牝喜嗔心。尘生渴肺须狂饮，寒耸诗肩更苦吟。秋色满怀人不寐，坐看落月与横参。
谁甘清淡厌轻肥，命薄那堪不值时。插架简编家四壁，蟠胸梗概鬓千丝。狂图入梦空骑鹤，寿相生芒欲鬭龟。莫讶时鱼更多骨，从来万事有参差。
丁宁莫采箨龙儿，造物成材各有时。寸碧纵横牛戴角，一斑缠裹豹留皮。长身上水夜深看，直干干云岁晚知。名节为君描画尽，清吟堪继菉猗诗。
利欲驱人看罢休，人间岁月不停留。别愁万里沧江水，归梦五更黄叶秋。贮腹谩夸李书簏，烂肠难拟董糟丘。老怀抑塞无人会，徙倚西风百尺楼。
守困书帷滞土牛，谁挥尺棰浴寒流。旧人不了新人事，今日那知明日愁。一雁惊飞湘水浦，孤蟾空挂岳阳楼。江南总解单于曲，吹彻残梅故国秋。
田怕秋阳老怕贫，谁能肮脏拔风尘。穷年兀坐少生计，末路相逢无故人。自爱漂摇栖倦翼，谁分浩荡慰穷鳞。区区温饱何须较，莫负秋来风月身。
故人东下濯沧浪，见说金沙作斗量。昔想万钱还跨鹤，晚知六博亦亡羊。诗传剑阁烟霞藁，地入桐庐云水乡。潇洒满怀无处着，归程何况接新凉。
老去时光渐不禁，那堪风景入秋深。文章何啻建安骨，议论能无元祐心。旧日交游谁可托，中年忧患苦相寻。致身稷契非轻许，末路无成学苦吟。
做事英雄竟不成，飞鸿何处避弓矰。杲卿有舌骂阿荦，叔夜无头传广陵。祸福难知随命值，才名太盛取天憎。江流渺渺无回势，独向西风倚瘦藤。
穷守空山两鬓蓬，老饕有分过年丰。珠玑推上稻花水，金铁敲残梧叶风。兴寄小窗诗卷里，梦回别墅笛声中。俗缘相逐何时了，一笑人间万虑空。
晓鼓冬冬露未收，老翁鸡彘祝瓯篓。家家酒绿枌榆社，处处霜红柿栗秋。笑别比邻包祭肉，醉呼童稚认归牛。一年两度村田乐，不羡人间万户侯。
萧萧两鬓竟苍然，况近重阳风雨天。欲暝江村烟四起，渐寒山馆客孤眠。叶题旧恨在何处，菊折寒香仍去年。为忆故人三叹息，东篱沽酒已无钱。
矫首春风独后时，冰霜自厉占东篱。悲如屈子凄凉意，清似陶翁平澹诗。寂寞秋香怜向晚，徘徊寒蝶笑生迟。蹇予气味差相似，采采金英尽一卮。
我亦山林澹荡人，笼禽饮啄失天真。客求妙墨多辞病，儿欠寒衣屡诉贫。夜雨书檠翻汗竹，秋风野饭配丝莼。文章固是平生志，赢得萧萧两鬓尘。
江上千峰缺复遮，疏林点点噪归鸦。短篷细网船回浦，快马青衫客到家。酒味春风生竹叶，笛愁寒月老梅花。丈夫处世便疏豁，莫买虚名鬭角蜗。
满目风埃落日低，拳支醉颊面山西。平堤树密欲藏寺，古渡舟横不碍溪。渺渺几竿秋水浄，哑哑三匝夜乌啼。老来独有诗情在，口占新晴付小溪。
又是山村秋暮天，蹉跎身世惜流年。风鸣浅濑高还下，山碍浮云断复连。豪气尚余孤剑里，眵眸合老短檠边。心期蟠屈凭谁说，尽是巾箱千万编。
老天难料倏炎凉，水帝游魂未伏藏。子喜朋俦餍口腹，我愁冰炭置肝肠。力持正论明无鬼，醉读离骚祓不祥。惟有五穷推不去，主人改事屏车樯。
江上孤村日欲斜，秋光淡淡渺天涯。几多田舍隠林薄，三两渔舟出荻花。归路负樵劳息树，乱流浴马怒喷沙。凭谁剪出机中素，图入人间富贵家。
薝卜林中忍辱仙，春来戏作散花天。晓山寒劲云迷色，夜帐光生月鬭妍。北海无书羝不乳，朝阳有路马难前。从知造物憎贤达，拥絮高吟更自怜。
次第寻春不恨迟，春光偏在雨晴时。风林窍暖山飞鸟，潭洞门开惊卧螭。酒冽万家供笑语，土牛千耦乐耘耔。物华又逐年华转，惟有诗人老更衰。
谁传春涨没溪毛，又喜朝晴暖土膏。箬裹旋生新接树，花窠重发旧栽桃。扫蜂上篲经营早，通燕归帘结构牢。莫道山中勋业少，等闲善类入钧陶。
邂逅相逢玷俊游，共临清泚看横舟。野情潇洒便僧寺，尘事嚣烦远市楼。倚杖有诗追和韵，折花随酒记行筹。归来散步斜阳下，休笑浮云等幻沤。
睡觉东窗味正浓，鶑声破晓入帘栊。社前处处石泉水，春半时时花信风。交友如云翻手散，浮华是梦转头空。痴儿不识愁滋味，笑折花枝满把红。
长时烟雨弄梅黄，身似枯株守破窗。云气冒山天失昼，水声撼屋浪翻江。田通小涧频障土，船上高原屡徙桩。举世滔滔何日息，笑倾床下古罂缸。
由来势退不英雄，谁怨天公苦不公。虫臂鼠肝俱造化，草妖木怪尽神通。百年身世浮沤里，大地山河旷劫中。巧拙贤愚俱莫问，此生元只似虚空。
老骨槎牙不入时，可看霜雪点须眉。短披樵褐形如鹤，长把农书手欲龟。饥饱生前皆有定，文章死后竟何禆。凭高欲说无人会，早暮南窗盼绿猗。
冷看风涛起怒鹏，自惭无力逐飞腾。林泉襟韵清如水，儒素门墙淡似僧。凉与竹奴分半榻，夜将书奶伴孤灯。人生适意祇如许，玉署金门不用登。
六月犹披紫绮裘，酸醎世味不相投。清泉绕屋声声冷，高竹依檐叶叶秋。挥汗读书如有慕，撚髭安字更何求。向无二事消闲日，谁遣先生一段愁。
甘死蓬窗笑我痴，兴来况值夜凉时。闲中不觉年华促，归去方知宦路危。酒瓮沉沉倾玉瀣，簟筠细细蹙风漪。月残梦醒诗初就，枯笔长抛网蟢丝。
水仙微步碧玻璃，家在湘湖西复西。清欲濯缨长在水，妙曾斲鼻不污泥。已知浄社曾参问，合是濂溪善品题。欲采远香无觅处，拏舟惊起两凫鹥。
乘兴来为两月留，廿年踪迹叹萍浮。衔杯清话灯前雨，对榻羁魂枕上秋。倦矣悲鸣双客鸟，归欤浩荡一渔舟。吟边若值孤飞雁，频寄新诗慰别愁。
北帝宫中亿万姝，天花散尽满天衢。蓬山宫阙白禽兽，秦地山河银雁凫。寒耸吟肩呵滴砚，春回醉颊宴开炉。梅花半树南枝早，梦绕孤山访老逋。
老去疮残拟炙眉，暂凭酒力引风卮。久疏朋友惭多病，薄买田园费学医。吟罢肩寒生轸粟，坐来形槁似枯梨。浮生自笑多磨障，画癖书痴发旧痍。
吾衰端不为蛾眉，不假霜铅补漏卮。无恙感君频寄语，不龟愧我未逢医。命穷渐退星临木，书悮无凭病发梨。康济自身犹未辨，敢将苏息问民痍。
无端痁疥适相遭，空苦无成似嚼螯。瘢疻着身犹刻画，垢腥满爪费爬搔。行吟谩想歌愁绝，坐食空惭饱老饕。偶见新诗还技痒，寒窗细字认牛毛。
命灾况复与穷遭，真似蟛蜞缚两螯。鳞甲棱棱便浄浴，发须种种快频搔。瓮头轑酒何妨醉，松下餐肪不厌饕。快写田家剜肉句，夜阑秃尽管城毛。
近来不复应差科，生计无成奈老何。漆种十年虽恨晚，牛生百犊未嫌多。春耕着我扶犁手，社饮还渠击壤歌。闻道溪头新长水，偷闲试着旧渔蓑。
数间茅屋占林塘，二顷田园幸未荒。蒿叶正长蚕卧起，鶑声渐老麦青黄。壁间龙骨流泉活，筐载豚蹄白酒香。春事年年闲过去，欲将拥肿问庚桑。
暂凭高处豁双明，独上谯楼倚晚晴。烟岫齐纨千万叠，落梅羌管两三声。秋风世路客凄楚，流水年光独老成。吟兴未如归兴切，萧萧落叶满山城。
袖中光焰照崖垠，诗律雄浑远有源。近藁自成新句法，束书不叛旧游门。折芳梅下人双屦，话别沙头酒一樽。健笔世间谁措手，老夫先拟举降幡。
诗里人传大小贤，自怜同业不同年。白云孺子诗千首，黄石老人书一编。冷眼危途风竹乱，知心旧事雪松坚。别愁去作星桥梦，长傍河西牛斗边。
未妨行乐少年场，倚徙东风醉一觞。芳树染成啼血艳，落花流出涨痕香。阴阴春色和天老，脉脉愁情共水长。坐阅流年能几见，菱花应笑鬓边霜。
懒向风轩扫落花，暮年情态惜韶华。春盘脆响供雷笋，夜焙芳藓摘露芽。蚕老住眠催作茧，燕来新乳贺成家。狂游无复少年梦，聊遣清吟送日斜。
花神衣补去青宫，紫阵红围一夜空。华发龙钟寒食酒，青芜狼藉落花风。雨声点滴春愁里，世态侵寻客路中。我欲凭高寄萧散，暂舒老眼数归鸿。
欲逐芳菲寄病身，鶑花不管老年人。幽寻但见肥牛地，胜赏难追骏马尘。薄酒似饧聊取醉，青梅如豆正尝新。清欢未足还休去，日落汀洲又暮春。
前代衣冠第一人，老来鸣道振遗音。勋庸臣子平生志，书易圣贤千古心。士愿执经来鹿洞，客求挟册售鸡林。飞仙虽去斯文在，山阁神光照斗参。
日食何曾费万钱，畦丁辛苦㔉风烟。墙阴吠狗硬如铁，山下蹲鸱大似拳。忍弃毛锥飞食肉，空怜匿服卧餐毡。茶瓯气味堪相配，更汲源头活水煎。
自入梅天气力微，不堪暑湿互蒸炊。鬓边衰白三千丈，雨后昏黄十二时。积润图书供火焙，新裁罗褐覆香匜。小占定有朝晴喜，忽听黄鶑语柳枝。
樵路通村暗蒺藜，数椽茅𫈵护疏篱。阴阴清樾风生树，拍拍苍鹅水满陂。记日旋锄烧地粟，上时新卖下车丝。晚晴惭愧逢端午，醉卧黄昏自不知。
两两苍髯笑杖藜，蒨裙儿女隔笆篱。斜阳鸦噪烧钱社，细雨牛眠放牧陂。酒熟十千沽玉瀣，面香三丈卷银丝。客来偶及兴亡事，说与衰翁也自知。
不嫌饭豆与蒸藜，饱脱衣衫挂竹篱。问酒亭前旗影市，系船屋角藕花陂。踏车挂壁闲龙骨，生药当庭蔓兔丝。我自耦耕非避世，姓名休使外人知。
阳和不解遍深宫，黯黯春愁伫立中。岁给买花藏笥箧，夕香拜月散帘栊。镂金巧胜匀如剪，绉縠中单薄似空。一曲紫箫吹彻后，蔷薇几度老春风。
披香帘卷几斜晖，别殿承恩似觉稀。风花影摇阴欲转，露蝉声彻暑犹微。肉痕浅印丹砂血，手迹新裁白纻衣。例赐扇纨长弃却，双双羞看彩鸾飞。
七夕闲登乞巧楼，属车隠隠认宸游。几行宫树女墙月，一阕庭花御苑秋。戏展花笺图蛱蝶，强拈彩线候牵牛。辘轳声断屏山冷，一夜寒蛩替说愁。
手撚梅花暗断魂，十年柘馆未承恩。曾催奏曲临妆阁，暂出行香到寝园。月照金铺关永夜，雪浮银砾耿黄昏。并州剪就钗梁燕，又逐年华作上元。
一跌风波困败鳞，年来是事不如人。醉吹羌管惊栖鸟，闲倚胡床阁病身。安得旃檀除热恼，自将纨扇障风尘。新凉渐近渺云水，分席鸥群占白苹。
北窗幽绝梦初圆，一叶秋声醒客眠。雌霓半空收暮雨，杜鹃六月熟高田。稻陂别注鱼池水，石洞分承茗鼎泉。聊借旧书栖旧隠，夜凉新入短檠边。
客里尘𬴂未着鞭，短篷送我访幽禅。横空云冒临江寺，夹岸山随下濑船。谩借一觞追胜概，暂分半日洗尘缘。城头梅角声孤起，掉首空归又晚天。
逐逐区中未了缘，此生飘泊是年年。片时枕上思归梦，万里江头送别船。寒角吹残低戍火，暮鸦冲断远村烟。我行在处成诗话，点化尘凡即是仙。
取数多时物所嫌，有才无命恨难全。纵横虽扫三千字，富贵才终五十年。幸有菟裘栖旧隠，愧无鸡絮酹新阡。茫茫大块谁能料，狐老成精鼠化仙。
纷纷宠辱几时休，朝上青云暮作囚。能可将军宿亭下，不堪廷尉望山头。浮云过眼难抟控，世事冥心任去留。涅亦不缁磨不磷，至今遗教首轲邱。
生平讲贯为知几，世好从渠与我违。天下无如书益智，人生惟有仕当归。青灯夜雨虫鱼注，碧水西风鲈鲙肥。莫道尺前难寸退，古来富贵触危机。
清时岩穴下弓旌，儒馆翘才尽至公。诗记行程囊古锦，剑装新饰𩍐花骢。莫因贵宦负远志，当为饥民念鞠躬。欲问故人在何处，旧山桂树正丛丛。
肥梅贴晕麦摇芒，四月山居取次凉。古砌月铺铜沓冒，寒松风撼铁琅当。儿孙犹有将军臭，厮役空知太尉香。有客纵谈当世事，薜萝深处更移床。
天气如秋意转阑，高楼簟枕带余寒。楝花零落鱼初发，梅子青黄雨不干。客怕远行催早宿，农逢小熟劝加餐。近来悍吏经过少，更喜深山好长官。
作计吟诗逐故贫，欺人鬼子转情亲。案头日饮三升墨，铛底时空五合陈。烧麦旋教供野饭，贯杨准拟买溪鳞。苏君端为无田出，近日田多更累人。
雨打梅头麦半枯，出门步步困泥涂。世情何但恶溪恶，野性聊同愚谷愚。儿可读书供日课，妇如有酒待时须。兴来方试吟诗笔，西舍催钱吏索租。
画鹢鸣鼍水满湖，千年遗恨渺平芜。累臣水底沉鱼冢，玉女钗头缀虎符。双鬓点斑羞绿艾，一樽凝碧怯香蒲。楚乡旧俗生凄怆，愧杀人间懦丈夫。
苦疮战马倦风沙，伏枥无心万里赊。老去手风从妇展，愁来背痒倩儿爬。人情反复好生羽，世味差殊嗜食痂。一卷方书初读罢，小窗惊怪日西斜。
静中群动互飞奔，扰扰谁能脱世尘。蝇虎案头新得隽，螳螂枝上忽忘身。平生攻苦味无味，举世争雄人食人。安得洗心无一物，碧波鸥鸟自相亲。
造物儿戏多猜嫌，百年丑好两能全。眠牛才封一抔土，鹤归已怪三千年。乐天永叹北邙冢，后山恸哭南阳阡。从来贤达总如此，谁能羽化随飞仙。
水花风叶乱萧萧，凉入秋衣怯寂寥。桑落寒香初出市，蓼花新涨欲平桥。半篷烟雨渔家傲，匹马关山客路遥。拍手西风无一事，未妨横笛向耕樵。
不堪老病缚闲身，面目峥嵘岁月新。半世略无如意事，五年惯作在家贫。悠悠怀抱希知我，诩诩交游喜负人。俯仰世情都勘破，西风独立岸纶巾。
全家久住白云窝，贪看疏梅夜景多。帘角花阴和月卷，墨池水冻带冰磨。寒欺驼褐吟肩耸，暖入鹅黄醉面酡。笑挹暗香人不寐，不辞百匝绕前坡。
欲出孤云意已阑，东风吹梦落东安。灯前乡国千山隔，窗外乾坤一面宽。放马脱缰嘶晓岸，连樯牵索上晴滩。阑干倚遍空相忆，花落芳洲春半残。
西转东移客兴阑，风枝惊鹊不曾安。孤吟愧我诗筒涩，百罚怜君酒令宽。西阁梅林迷雨浦，画桥松韵接寒滩。相思一夜知何处，梦醒楼头钟欲残。
唤起飞来说晓晴，先生无处问归津。转头岁月如流水，满眼交游少故人。槲叶老樵担玉束，菜花飞蝶护香尘。隔溪绿暗歌声杳，点点青山入梦频。
春从此去不踌躇，渺渺寒波接碧芜。想逐风帆归阆苑，又传云驭赴遮须。此生岁月随泡影，末路功名等雉卢。归向西窗听幽弄，一樽浊酒对提壶。
垂杨渡口小舟横，我涉清溪君独行。未许马群空冀北，自怜墨派过彭城。鳞鸿乏便书难到，蝴蝶无情梦不成。可是孤吟清绝处，高山谁识断肠声。
古木阴阴溪上村，隔溪呼唤隔溪应。柳边渔艇水双港，山崦人家云半层。早麦熟随芹菜饷，晚茶香和树芽蒸。自惭未得亢桑乐，痴坐寒窗似冻蝇。
溪上寒窗面绿漪，孤踪漂泊渺天涯。愁听火令抛长檠，醉折花筹记小诗。鶑语难寻春去处，乡心偏等梦回时。文章满腹知何用，落得奔波两鬓丝。
楚乡节物又今朝，老大催人不肯饶。岁久菖花初见面，病多艾叶已盈腰。浪涛何处寻沉魄，菰黍无心逐画桡。莫到独醒空过了，旗亭风急又相招。
天阙谁推破旱雷，蚁封鼠壤一时开。云飞远岫无心出，春逐行人有脚来。桂窟旧游空雨露，棘闱前度没蒿莱。短衣傥逐前麾去，解向淮头破贼回。
羡君古洗刻云雷，苞裹珍奇秘不开。亭枕寒流随浪动，楼横空翠约云来。吟笺题满投囊贺，寿斝光浮戏彩莱。欲洗炎埃无处所，玉梅泉下日千回。
当年涂抹笑东施，群动儇儇各自飞。不分前程移岸谷，至今遗恨满庭闱。文章老去攻诗律，富贵年来发祸机。世上英雄君与操，谁甘终老故山归。
笑呼筇竹过溪东，摵摵秋声到井桐。落日远山疑有雨，孤村古树欲攒空。贪嘶马饱衔花草，趁食鱼肥堕水虫。归对书檠人不寐，乡愁怕入梦魂中。
下土花中第一流，移根自笑此生浮。独依上界清虚府，满贮青冥沆瀣秋。棱叶风翻低散乱，苍皮虫蚀老雕锼。醉来径向高寒处，自驾青鸾拥玉虬。
苍苍珠树俯寒流，析木津头戏拍浮。褐凤抟风朝紫极，砚蟾滴露写清秋。返魂香倩罗裳贮，碍月枝凭玉斧锼。夜景未阑清入骨，萧萧鳞甲卧痴虬。
绿衣年少正风流，手折高枝喜气浮。三树独标仙窟种，四花分占玉壶秋。浓薰药杵长舂捣，清逼诗肝巧斲锼。世上红儿那可比，试将此句问罗虬。
恨无纤手削驼峰，醉嚼寒瓜一百筒。半岭花衫粘唾碧，一痕丹血掏肤红。香浮笑语牙生水，凉入衣襟骨有风。从此安心师老圃，青门何处问穷通。
爱药仙人醉不归，秋光次第入玄都。蝶随露花移花墢，风逼寒香落酒壶。老去君方空结习，兴来我欲㔉荒芜。和篇应与花俱到，换得骊龙百斛珠。
海阔天南不尽头，雁来岂为稻粱谋。飘零骨肉怜杯酒，老病形骸恋破裘。日暮片云劳望眼，天寒孤棹发行舟。十年冷落江乡梦，愿借西风过橘州。
阿咸秀出竹林边，千古风流有此贤。独向诗盟参古律，不随世态异憎怜。夜光照耀需他日，汗血奔腾出少年。乞我飞霞与青玉，夜深环珮韵璆然。
穷腹便便诧老边，敢将文字压前贤。愁怀不作功名想，衰鬓从教儿女怜。客路知心惟有月，书灯话旧更何年。欲投名字来吟社，已湿寒灰不复然。
千步平场筑杵齐，西风墟落转凄迷。要教岁计收霜稻，不分时长弄雨粞。曩祝污邪酬愿望，近居畏垒费推挤。先生莫恋无钱饭，定把长镵理旧畦。
萧萧疏雨未调霜，空向寒阶滴夜长。风激木围如撼枕，虫号土穴欲扶床。蚁倾清浊香浮瓮，蟹劈尖圆黄戴筐。独背残灯眠未稳，梦寻归路到枌乡。
寄迹琳宫绛阙边，聚星家世楚先贤。但留法界寸田在，不要穷途众目怜。谈客由来无负郭，诗盟此去定忘年。吾衰有分非君独，休羡千金有计然。
不将书剑奋穷边，药裹君臣酒圣贤。笑我文章全乏用，从渠心目两相怜。参同颠倒长生诀，大衍推寻过去年。莫把诗狂压师服，兴来还解赋超然。
屡缘倦翼发虚弹，抛掷明珠不惮难。但见云烟归笔下，不知风雨做秋阑。枌乡人在依余热，桑落春浓压早寒。时鼓梅花无谱曲，坐中惊倒董庭兰。
有道论心知己少，世情开口向人难。滴愁细雨惊秋暮，照睡青灯伴夜阑。文席知君容孔暖，孤吟愧我胜郊寒。浮花浪蕊何须数，岁晚归来看石兰。
古寺萧萧昼闭房，我来无处觅春阳。门前绿静江湖汛，松下清阴暑月凉。空寄郭公留旧隠，愁听望帝断离肠。借君拍板都无用，看尽伶优老戏场。
枝头信手夺春工，要借并州一割功。瓜柳皮粘混金碧，梅桃根换变铅红。笑谈自分求孙叔，形似应难想孟公。却怪后皇同种橘，过淮便隔马牛风。
海山鳌骨白如银，况是青山溟涬君。不见黄泉沽纪酿，但惊红雨落刘坟。百年尘土锁连骨，一幅功名碑刻文。欲返断魂呼不醒，归涂宾从醉纷纷。
老年光景转风轮，惆怅清明又一春。飞燕双双新旧恨，长亭五五往来人。揩磨病眼朱成碧，补接新花假像真。要觅西江千斛水，拂衣径去洗缁尘。
数声呼我竹溪鷞，烟雨苍茫苦竹冈。半径暮山浮翠滑，一渠春水落红香。无人羞乞墦间肉，有酒空浇地下郎。万化尽时终闭骨，醉来谁复算彭殇。
先生熨眼洗浮埃，共看梅边节物来。破闷好诗胜搔背，浇寒新酒似淋灰。宾主风裁推滕阁，弟子声名咏有台。怜我岁华相逐老，应将暖律发枯荄。
归途渺渺迫年华，回马如飞不用挝。遥指荒村沽竹叶，独行残月看梅花。不嫌问路征夫冷，颇讶迎门穉子哗。为报江边羁客道，投林莫作后栖鸦。
白首青灯滞一乡，不将迟暮照韶光。经风魏紫埋倾国，破晓离黄殒折杨。老去功名随梦断，别来云水隔天长。此生聚散何时了，定计归锄五亩荒。
双丸不肯驻颓光，宇宙悠悠万物长。寂寞饯春风雨里，笑歌赌命绮罗乡。破衾自卧三椽月，枯砚犹耕万卷庄。未脱书生穷口债，向人时复说文章。
东皇歌阕祖青宫，借我𨦟旗并送穷。茧栗润含萌竹露，枪旗香过焙茶风。花残来岁须重发，日却何时定再中。惆怅浮踪底处所，梦随飞絮故园东。
晚节归来绿野堂，传家衣钵付诸郎。喜存千载古罍洗，初听九苞雏凤凰。春蚤桐枝新濯秀，日长棣萼賸流芳。公家好事联翩在，首寄诗篇写弄璋。
星聚何曾奏少微，浮萍桂海偶相随。掺袪东阁吟梅处，眵目寒窗点易时。自叹两翁余口业，悬知千载有心期。啼猿唳鹤初无事，怕有行人怪说诗。
梅压沧浪密复疏，临流几度濯緌絇。侯封富贵归千首，身计行装挂一壶。文饮暂教吾辈共，骚坛谁道我军孤。汾亭洗尽筝琵耳，重理丝桐𫄠老梧。
自怜数米续晨炊，饥火空时万想虚。富贵由来如梦鹿，江湖是处可羹鱼。风轮岁月催人老，水镜襟怀与世殊。书信柴胡俱不到，空惭多病马相如。
夏来樊圃隔阴晴，谁与天工管不平。一窟蛟龙时作怪，千年草木偶成精。政疑沙界熬焦釜，未倒银河洗太清。谁是苍生霖雨手，普将禹甸酿西成。
绛节彤幢御火精，世间那是水晶城。醉横蕲竹愁重醒，睡落齐纨惜屡惊。家口飞蚊儿女语，乡心过雁弟兄情。更阑谁撼千章木，悮作连床夜雨声。
午醉醒来濯碧泉，水亭况是晚凉天。横眠莲叶半晞发，静对杨枝双袒肩。蹇蝘声干林更静，碧梧阴转月初圆。茶瓯更试纤纤手，不仗清风送玉川。
六龙无计驻双丸，壮志摧颓似倒澜。万里不成游客梦，半生祇办腐儒餐。谁怜打草衰麻答，不羡画松杨契丹。世上纷纷夸秃发，到头那肯着南冠。
六月红云不肯移，清心自合胜炎曦。云根斲药移松骨，石罅分泉插木皮。未用冰蚕来海峤，坐看冻蚁走蛾眉。人间寒暑相催迫，待寄东溪万缕丝。
服食生平屑辟邪，死埋金粟或金沙。忽惊秋骨开成雪，谁遣香魂化作花。云外孤芳吟舞鹫，月中半影匿妖蟆。先生幽佩乘风去，独向仙堂看织纱。
残云点点四飞扬，万里离人共此光。谁铸水银悬绛阙，独留姹女捣玄霜。窟中蟾兔双灰劫，影底山河几战场。欲驻颓晖无意计，何人楼角韵伊凉。
万舸浮江互荡磨，一番蛟鳄战盘涡。中天日月悲分影，对局英雄付逝波。形胜空传二赤壁，文章谁肯百东坡。荆州风景今何似，秋夜时闻窈窕歌。
衰草含烟木叶黄，空城摇落客思乡。雁高孤月临空塞，鱼退残星过曲梁。醉眼昏花迷野马，帖书戏草掣风樯。闲来更试丝纶手，新钓江鲈一尺长。
依稀风景小羌村，不欠东屯稻菽园。阿魏捣香风送响，雕胡擘玉水开痕。招邀紫翠山当座，摽拨红黄菊上盆。世上去来俱是客，随风吹送梦归魂。
隔江斗入白云村，分我闲云伴绮园。月鹊自惊翻舞影，露虫相吊洗啼痕。穷通蜍玉横书案，得失枭卢转采盆。可惜床头枕客道，萧萧奔马醒吟魂。
夜雨连床忆旧时，鳞鸿难寄故人诗。怜君不察抱心久，写我何如问信迟。两地云萍无定迹，一庭风月不分岐。寸衣换得天吴锦，岂是骚盟一字师。
不入萎红烂紫场，萧然清苦凛风霜。客中衰鬓随秋老，篱下寒枝似旧香。千载有陶期汗漫，几人后屈话凄凉。每愁摇落知谁在，只有黄花守死黄。
忆昔相逢霜露寒，再三与我返乡关。溪行散乱飞蓬鬓，旅泊凄凉落日颜。活计独传鸿宝苑，清游重上鹿门山。崇朝触石需滂沛，笑我闲云苦未闲。
结缘无成谩学书，倦飞犹自拣庭梧。不离文字添衰鬓，已外声名谢壮图。伯略莫教累恩泽，儒诗何事污裙襦。从今便觉高擡眼，不要奄奄学志蝓。
谩道萍踪日夜浮，自惭迟钝恋菟裘。圣传杯里兰亭帖，婢熟山中笠泽秋。有信付将来去燕，无心寄与没浮鸥。去年曾记梅花下，细雨离魂阻胜游。
散仙自在步如飞，络脑黄金不受羁。篱菊清香须把酒，京尘红涨不缁衣。倚楼看剑浮名逼，闭户寻诗过客稀。水击枪榆俱有得，不妨着我子陵矶。
九地穷阴迸穉阳，万家起早拜迎长。梅将暖信迎青帝，橘子真心服后皇。耳药肯涂银盒雪，牙硝自踏板桥霜。诗情只会如工部，至日年年客异乡。
千峰苍翠拥城楼，着我宗英七里洲。昔日松楸相伴住，暮年湖海未归休。咏诗遥认穷司马，骑竹争迎旧细侯。莫为梅花长挽却，好将绳削订由求。
袖手阑干独倚楼，暂舒倦眼对沧洲。云山劝我闲方住，声利萦人懒即休。后世岂无青史笔，浮生那欠赤泉侯。岩幽得似铜𫘞陌，粟饭藜羹却易求。
飞凤翩翩下九阍，先生出处重斯文。不将钟鼎易朱绂，要老桐山守白云。处士一生纯是晋，逸民千古尚为殷。皇家恩意如天大，定把三峰乞与君。
安车束帛此招贤，梦冷冬窝又百年。已自无人守坟墓，空令过客问山川。时方大用文公学，士亦深排陆子禅。回首蜀天清不尽，临风三酹一萧然。
跨海虹霓浸不收，植楹鲵背耸于楼。直通两岸东西路，横截一溪上下流。网罗学士唐天子，管领英雄张状头。醉墨淋漓题柱上，与君从此步瀛洲。
仙子王僚上九天，山中遗迹尚依然。药炉云冷灰无火，丹井松阴地有泉。虫篆碑文传万古，鹤鸣华表动千年。我来吊古空惆怅，尘世茫茫几变迁。
草衣路室夜偏长，起问征途趁早凉。藜杖对星占曙色，芒鞋踏月涴秋光。栎阴羃砌疑浇墨，桂露滴人如馈浆。山鬼似嫌天欲晓，故嘘岚气扼朝旸。
顽矿非铜刚样坚，寒坑才离亟趋炎。十来槌打随成器，一得人拈却逞鑯。不怕斧敲惟要入，全凭钻引任教嫌。休言深处难抽拔，自有羊蹄与铁钳。
一片颓园生谷桑，惟余小圃占秋光。竹篱蔓引牵牛碧，野菜崇生苦藚黄。抱叶蝉喑枯树冷，衔花鹿去古台荒。兴亡往往关天数，搔首踌躇对夕阳。
赤心端欲赞皇图，鼓瑟那知却好竽。崇论已闻惊仗马，摅忠宁复忌城狐。当为天下奇男子，肯学人间小丈夫。更问澹庵老居士，儋州还似象州无。
貔貅齐拥霍嫖姚，却笑青山说豹韬。兵马夜行残月下，弓旌寒响朔风高。壶浆故老愁啼血，野饭将军猛茹毛。自笑书生随玉帐，也腰刀剑束征袍。
吉甫清风作诵初，圣门宓子又焉如。四郊无复容成鹤，一室惟空尘釜鱼。笙谱由庚乡饮酒，凤来榆次帝征书。得人自古称嘉政，会见三公命贲庐。
万山低伏天柱起，郁郁琳宫锁幽邃。泉声泻入松风寒，山光滴破云根翠。仙人不归白日暮，箬下还丹已千岁。天高辽鹤不可呼，梦魂夜落青山外。
杖屦追随入翠蓬，玲珑一窍彻心胸。山罗斗宿英灵萃，地镇龙潜气势雄。碑藓犹涵周子泽，涧松仍有老包风。岁寒共约吾三友，要把清规踵二翁。
汗漫孤槎到海滨，荒阡触目尽忧薰。休粮未遇赤松子，采蕨终惭孤竹君。甚欲去寻东道主，只愁见谕北山文。秋风吹动归与兴，又隔扶胥一片云。
千古仪型竹隠堂，此身虽晦道弥光。轩裳不入山林梦，尘土难侵冰雪肠。清影雅宜梅共瘦，高风堪与菊同芳。斯文一派流传远，羞把庭槐祝二郎。
一印印空来点窄，三贤十圣那可测。匡庐万叠云锦乡，鄱湖万顷水精国。篆文见得甚分明，元是一字不着画。拍来号令人与天，顿教古道长颜色。
英荡观风下帝旁，六条察吏立台霜。中原自古闻王猛，一道而今有范滂。园馆日和归燕乐，江城春透露桃香。公余无限离骚兴，故许吟人拜下床。
皇华曾为歙山留，笑杀扬人泛泛舟。偶话后天非定位，悬知此辈固清流。一灯雪屋虫声细，疋马晴川草色秋。倚杖儒宫桥下水，梦魂须忆旧来游。
偶涉长江向北来，时寒江北较花迟。一春十日九风雨，百岁半生多别离。佛刹疏钟催客睡，酒楼戏鼓挠人诗。幽燕尚在黄云外，偻指何时是到期。
词章记览固虚文，兀坐枯禅亦异闻。万事当如炉上雪，一心莫起镜中云。知行互进方为学，理欲相参及早分。吾道但从平实看，求之空寂便纷纭。
匆匆分手向天涯，便忆高斋聚首时。绕榻图书春睡醒，一灯风雨夜谈迟。幽州此去三千里，行客当归六月期。窗枕那堪秋思澹，瀹茶细与说相思。
日长消困共枰棋，适兴何须苦用机。舟窄不妨眠对局，暑轻已觉汗沾衣。身如禅定一榻上，心似游丝千里飞。何似清吟发天籁，精神疏畅肉生肥。
轻舟自挽上危滩，不见黄河古水津。天上三更下弦月，梦中万里异乡魂。苦无浊酒浇劳役，喜有清飙濯暑袢。晓起掀篷明望眼，蹇馿载鹊过前村。
客里休歌行路难，未容归梦绕江南。荆筐蔽弩人媒雉，桃叶悬门女饭蚕。故国山河今尚在，残春道路暑先酣。新诗收拾中州事，归与乡人细细谈。
粉围万雉拱宸居，新邑由来草创初。省署朝衣杂狸鼠，市廛人迹混龙鱼。望时已近行难到，在处皆宽住似疏。草舞南风半黄碧，客窗幽坐恰便书。
墙院人家少市声，高槐古柳绿初新。阴云犹阁西山雨，城郭常吹东海尘。杏颊簪花红照树，虫丝罗巷昼窥人。岐阳石鼓无由见，深锁儒宫碧草春。
辜负昌阳酒一杯，异乡节物苦相催。榴花未见已夏半，梅子空黄无雨来。下士蜀皇不复产，爱君屈子有余哀。江南尽自多鱼米，好趁凉风及早回。
名父由来产哲儿，一门忠孝蔼芳菲。自从藩府驰朱毂，久缺庭闱戏彩衣。兵筦少淹当遂相，樊川已得未容归。鲁公居外周公内，清夜相思魂梦飞。
我本郎君属部民，今朝堂上拜灵桩。闲闲而后无名手，寂寂之余有此人。千里家书常训子，一言心事在褆身。仙翁若问吾州政，万碧楼空不染尘。
两边髯鬓雪交明，一笑何期在客京。此会向来随是梦，相逢喜定却还惊。清吟自足配严濑，狂语常忧沈石城。我定先还故山去，先生恰有北燕行。
少年红烛照银卮，颇忆沙河共客衣。今说宣威麟可佩，争如华表鹤来归。秋香歙浦秔先熟，春早祁山笋更肥。茗饮萧斋客见过，旧游谈麈雪霏霏。
衣冠屈辱但长吁，为笑吾徒事业迂。无救于亡焉用相，不知所任正非儒。天初生挚意有谓，人独存箕道未孤。迓续斯文难别诿，愿弘正学福寰区。
谩说江南暑郁蒸，渠知此处烈于焚。团蝇对面如楼子，虿蚤侵肌似锦文。病瘦带围宽一尺，事荒才思退三分。梦魂自有清凉处，还看冰衣水皱裙。
梦亦何曾渡白沟，今朝却作等闲游。横云鹤倦性犹野，嘶雨蝉哀信已秋。此事欲知诗尽有，西园才说肺先浮。归途亦及中秋月，乘兴同登何处楼。
父子双飞对对凫，弦歌声接倚州闾。身同华表归家鹤，寿介庭闱泼瓮蛆。薯𣃁率山寒玉挺，笋披阊水小犀株。羹余亲釜应分饷，为搅饥肠几卷书。
楚客悲秋已自愁，况于客病事悠悠。金灯对我吟清夜，苔研赚人空白头。犹许存名参释老，那知有道本伊周。风翻木叶露初下，笑指家林归去休。
朝来收拾挂风蒲，肯效当年贱丈夫。尚有耕庐寄汾曲，岂无卜肆在成都。荷移凉意归红蓼，竹让秋声与碧梧。寂寞南朝亡国恨，当时为不用真儒。
水畔斜阳万马行，柳边残雨一蝉鸣。催人老去何忙甚，觉我新来太瘦生。不死虽然如管仲，有生终是愧渊明。商飙愈紧归心切，莫把诗书博恶名。
士节陵夷久可怜，谓宜作气一时伸。恰求谔谔廷中辩，亦似厌厌泉下人。身死首阳名不死，家贫陋巷道非贫。世推五运今何运，归去何如老海滨。
三间小屋枕山边，一缕沈烟谢老天。康节虽贫犹自乐，希夷当乱只高眠。道非日用常行外，心在吾身未有前。归去重参教透彻，何须更用羡神仙。
身到嬴秦古塞垣，茫茫禹迹故皆存。近来粤客通南货，旧日燕人祭北门。治极汉唐犹驳杂，功侔禹稷有根源。纪纲法度于何是，归醉床头老瓦盆。
留连荒邸况栖栖，席地跧蹲四体胝。饮量素悭愁对酒，杀机元浅倦招棋。相传帝统须求正，莫使王风久下衰。归去林间洗双眼，暮年要看太平时。
世道茫茫未解忧，新凉行色且归休。四年扰扰春如梦，五袠骎骎老转愁。禹贡九州行半矣，周家十乱有人不。浣纱云冷徽山月，不似林间乐一丘。
商量何必又商量，休笑吾人议论长。事欠剸裁多积压，心犹疑忌少担当。无由把袖舒衷愤，空负悬弧射四方。只恐秋风破茅屋，急归烂赏木犀香。
龟畴五福属鸿儒，寿骨清强病应无。要识维摩今示病，当知涑水本来癯。心从空想尘无染，念到忘时气自苏。此说虽非儒所道，于中恐亦有工夫。
田里创残疚正深，望医起死息呻吟。神功那用千金药，妙处都由一寸心。剑外空遗乔木望，江东将有憩棠阴。十分存省新甿了，归转洪钧普作霖。
世儒多误入旁门，默坐求心谓道尊。知不兼行无实力，体非有用是空言。穷探天命理为主，尽得人彜性自存。寄语寒毡分郑老，待提此话破昏昏。
相见匆匆即告归，江南鱼米尽堪娱。树林浩有秋声老，客路谁怜月影孤。班序自还君富贵，斋居犹着己工夫。他时重会无他说，敢问于仁已近无。
当年北骑压杭城，奋起渡江寻旧盟。本拟郑侨成好去，宁知徐铉播文名。从班真是觉来梦，别驾犹如退步行。上介尚能分阃去，不应班爵独公轻。
凄凉路入古神州，况复驱车渡白沟。蜀主未能重造汉，商孙不免亦侯周。九重注想闻犹告，五事开陈动冕旒。耿耿胸中有余意，西山老碧不胜秋。
遗爱曾留浙水𣸣，北方正自素相闻。长途赓唱多名笔，旧府宾僚尽富文。往昔知音有吴季，从来难吏是朱云。联镳向阙成严觐，拜得恩言定不群。
当年不得拜前呵，相遇今时可奈何。病骨已愁飞雪早，衰年敢谓见天多。既无上策裨朝论，惟有东还听壤歌。出处从知元有分，忍言兼善脱槃迈。
苍天有意不能违，行迈心摇赋黍离。弼既遭艰寻罢政，质如在位必迟疑。身逢今日多休问，事在当年偶少思。缘是庚申轻放入，力争不似甲辰时。
明伦一疏笔如椽，痛扫凶邪四海传。故使北人骑屋望，时闻南面独班宣。虽言上眷尤浓甚，只著前衔固怆然。旧日恩堂炊已熟，夕阳败柳奈号蝉。
万里舟车要觅诗，衰年忍负始来时。未成班氏两京赋，仅见韩山一片碑。归信正须传雁帛，秋风不为忆莼丝。今朝再渡桑干水，月朗风清谁系思。
遗山诸老号儒宗，窃与余怀正不同。了得高吟犹小技，穷知实理是全功。生民皆本诗书出，宇宙元包性分中。来此无人同我意，拳拳望子革颓风。
不奈凄风透敝裘，高眠车上被蒙头。自怜病骨生来弱，莫恨客途寒可忧。雅操素持四不出，狂吟且和二宜休。家乡才喜清无暑，露下芙蓉一院秋。
烧灯才了客天涯，秋过重阳未到家。自叹满梳搔白发，不堪好酒对黄花。折腰肯使羞元亮，落帽多应罪孟嘉。寂寞汶阳溪上路，寒风拂柳晚阴斜。
过了潘郎一句诗，涂中风雨尚垂垂。少人耕处地最阔，多日阴时秋更悲。山向近来青淡淡，树因远看黑离离。鲁桥有水租船去，明眼先朝一片碑。
前来不得由捷径，今日才能据要津。水趁晚潮势殊顺，岸陈秋绿迹相亲。因知客路无多日，喜到家时恰小春。晓绝淮流却扶杖，逢人便谓即乡人。
倦客秋帆归较迟，亦闻采藻鲁侯池。不烦下榻眠高士，宁复登楼卧小儿。病菊耐霜癯似我，寒风吹面鬓如丝。君非能出不能处，心事相同因得知。
败芦衰柳落江隈，才见黄云接亩堆。舟趁澜狂斜入浦，帆因风饱不依桅。青山数阅世兴废，白鸟静窥人去来。地暖江南未吹雪，小春天气正寻梅。
西望武昌东夏口，下窥铁瓮固依然。英雄争战几编史，狂客浮游一叶船。把酒临风怀古处，题诗记我过江年。谩言足迹半天下，未必诗名所在传。
栖栖我辈只如斯，壮矣如君百倍宜。若是胸襟合西豹，未应位置下丘迟。波涵雁影日欲落，霜浄蝉枝风乱吹。一路尽皆怀古处，任城多有汉时碑。
笋舆咿轧乱山隈，拥鼻清吟当探梅。我已少知忧责少，人皆喜慰远乡回。树犹绿暗知霜薄，云渐红深欲雪来。自说江南好风景，江南尤更有奇才。
九日登临老奈何，强将幽恨寄悲歌。疲欹巾帽愁风动，病著饥肠厌酒多。东岭荒榛藏马鬣，西岩空榻鏁蛛窠。独怜堂下千章木，跨历齐梁未改柯。
淘尽英雄气未平，西风触绪倍心惊。愁人发涌三千丈，国士胸吞十万兵。杜老裁诗多慷慨，祖生击楫自纵横。芙蓉摇落哀鸿切，无那滔滔日夜声。
结庐投老瞯群峰，隠隠松杉曲径通。剩种池边千纛竹，近营林下一巢风。欹眠尽绝春来梦，趺坐闲看月堕空。检点吾生诸事了，子孙更与护其终。
斗垒孤危势不支，书生守志誓难移。自经沟渎非吾事，得死封疆是此时。须信累臣堪衅鼓，未闻烈士树降旗。一门百指沦胥北，惟有丹衷天地知。
忽有一事碍胸次，摆脱不去呼酒来。溟溟蒙蒙混沌在，坦坦荡荡虚空开。精神一生留笔墨，形骸昨夜为尊罍。年年看梅今白发，晴日江路行莓苔。
角声呜咽梅花老，远客夜长风草草。起倾冻酒浇愁胸，愁思转多杯恨小。人生石火斯须期，月转楼西角又吹。咍台一枕华胥梦，明日看山笏拄颐。
牺牛石马出宝图，百年江左一夷吾。西风不受元规污，八銮指日还旧都。天时人事重呜呼，翠幢金节聊燕娱。堂堂玉立森戟须，犹似拱揖称兰阇。
夕阳亭中语未已，一合乾坤匝疮痏。疮生望公公不起，携妓东山玩山水。神州陆沈宁不耻，正赖丝竹陶写耳。淮淝风鹤繇密指，固应孩视桓元子。
门掩青苔砚掩尘，曲肱隠几自观身。已怜白发无公道，独喜清风似故人。跃马卧龙俱寂寞，盟鸥狎鹭莫逡巡。东屯涧水通畦稻，植杖看耘意更真。
西北干戈猝未阑，苍生谁与破愁颜。甫闻高议云台上，又见投身瘴海间。天地十年氛雾暗，江湖万里鬓毛斑。欲寻酩酊判豪饮，郊外旗亭半掩关。
干戈又绕鹿门西，清梦犹应忆鼓鼙。可叹遭逢夸二鸟，却令经济属三犀。腐儒暗事惟蒿目，圣哲知几莫噬脐。坱莽氛埃何日浄，春江飞雨涨芹泥。
枫落秋江塞雁宾，客怀依旧忆鲈莼。百年三万六千日，半世东西南北人。满目空村争虎豹，何时高阁绘麒麟。由来管葛皆天意，霄汉泥涂任此身。
寂寂书斋万虑空，恍然赤甲古城东。鸟呼幽梦日方午，花恼醉吟春正中。军将送茶惊谏议，门生载酒过扬雄。能诗识字皆为累，闲杀江头独钓翁。
两翁今古妙经纶，续续家声属后昆。黑发珥貂依日月，金羁络马半乾坤。千年带砺河山在，一脉诗书礼乐存。我本信庵门下士，祇今弹铗向谁门。
清江田舍已悠悠，谩结茅茨傍小丘。月冷雪窗迷扑握，山连烟草叫軥辀。了知世事同槐蚁，何有机心到海鸥。却笑东坡老居士，一生随处贾胡留。
三载干戈隔胜游，江山依旧郁相缪。蛩吟砌壁莓苔古，雁落汀沙草木秋。画角飘江犹北固，白云飞岫认东瓯。凭高望远心如醉，风岸乌巾雪满头。
凄凉风雨暗山薇，梦里归与迄未归。礼乐不存三代远，江山如故六朝非。读书老去翻成癖，煮字从来不救饥。短褐长镵真活计，载芟何日咏春祈。
冷雨凄风万木飞，年来世事不胜悲。青山白水新安道，云梦绿林夔府诗。耆旧飘零今有几，乾坤翻覆政缘谁。鬓丝一夜三千丈，甚矣吾衰如此衰。
流年暗数手中蓍，短发𩭹髿每自悲。金甲牙旗非昨梦，黄虀白米慰朝饥。山河万里归新主，湖海三年隔故知。惟有浣花堂上燕，春来依旧不相遗。
桂树团团满故山，一尊风月羡君闲。交游副墨洛诵里，诗句生民清庙间。我辈无才难用世，故人厚禄竟何颜。西楼十二阑干月，清梦应须共往还。
化鹤辽东老令威，旧家华表未能归。三千里客贡禹恨，四十九年蘧瑗非。事与心违多感慨，人随世易重歔欷。黄华老尽秋容淡，何日西山薄采薇。
胸蟠今古袖披披，老作黄冠恐未宜。辽鹤不归人已换，濠鱼自乐子焉知。瓠留西域青精饭，杖削东川紫玉皮。我似渊明君陆静，相看一笑俨前时。
卧听窗外扑春虫，逗晓緌緌搅太空。万迳千山孤鸟绝，八荒四海一云同。寒声静起瀌浮外，生意深藏肃杀中。乘兴𠇹思游剡曲，狼烽明灭又天东。
𪿫车云起走丰隆，河伯重驱十二童。山窍号风雷破柱，海门翻浪雨飞空。一春狂犬吠日出，三月老农愁岁终。斗米换衾宁计直，却疑家近漏天东。
日日盲风怪雨间，百花憔悴委蓁菅。鲛人停杼疑翻海，河伯移宫欲近山。裹饭有谁来问病，挑灯老我独愁颜。九畴何日重浮洛，川锁支祁鼎铸奸。
菰蒲风起雨蒙𩆓，万室参差浸碧澜。一鹤归来城郭改，二龙飞去洛波寒。松迷旧迳犹存寺，蛙聒新畬总为官。却喜故家文献在，半从鞍马半儒冠。
台隶群芳散绮葩，繁枝密干蔚交加。武陵溪畔秦人洞，濯锦江头杜老家。风搅乱红春过雨，露滋微艳晓笼霞。长安重到应惆怅，寂寞玄都燕麦斜。
车声马迹任营营，芦溆襄羊境最清。万卷图书双鬓老，五湖烟浪一舟轻。忘机已信驯鸥狎，洗耳那愁鬭蚁惊。更喜瓯窭秧水足，倚风扶杖看春耕。
庞眉鹤发一诗翁，肯伴渔夫理钓筒。芦溆柳塘新涨外，竹篱茅舍晚烟中。乡书再捧衣犹白，村酒频沽颊借红。万事无言归一笑，仲车元不是真聋。
忆昔携书衮绣堂，扁舟曾此濯沧浪。苍龙飞去未成雨，老鹤重来知几霜。人物半凋嗟世事，典刑犹在得诗章。何当去卜西枝隠，同泛渔舟夜击榔。
云封槐里黯平芜，无复鱼灯照玉凫。乐奏马惊犹奋鬣，鼎成龙去莫攀胡。老归燕国常悲陇，梦断荥河偶得图。淳景布衣今白发，西风搔首独踟蹰。
赤米黄虀雪白盐，图书满架绝韬钤。百年无补孔融愧，三叶不遭颜赐潜。去住任如巢幕燕，间关谁学上竿鲇。幽居暇日知何事，一半清谈半黑甜。
卷尽顽云玉漏中，月华如水浸层空。一轮圆缺常时见，万里阴晴此夜同。突兀楼台犹昔日，高低禾黍自秋风。转蓬地远归心折，尚想霓裳舞旧宫。
彊弩驱潮水为东，昔年此地识英雄。素车白马空明上，青盖红旗灭没中。十万军声西塞月，三千鲲浪北溟风。乘槎有约终须去，见说银潢与海通。
枯桐三尺蹙龙纹，爨下薪焦偶未焚。七窍已开犹浑沌，一丝不挂绝声闻。至音澹薄何如默，大道希夷岂在文。持赠要知弦外趣，美哉斯意忆河汾。
尘外江村野老家，穷年兀兀笑盘蜗。素琴横膝一尊酒，纱帽笼头七椀茶。编竹作桥看蚁渡，种花成坞听蜂衙。闲中自有经纶事，寄语时人莫笑哗。
慷慨悲歌续五噫，等闲观物倚筇枝。士龙瓦屋西头住，吏部霜螯左手持。湖海悠悠空拓落，风埃冉冉竟衰迟。登楼作赋羞王粲，寂寞归与理钓丝。
汀葭江菼两依依，鸥鹭相亲寂不飞。僧入翠微云伴去，牛耕白水犊随归。古今贤圣多萧索，王伯干戈有是非。老病忧时心力弱，可能此地得渔矶。
蒲团叠膝诵南华，莲勺灯明细吐花。客有可人期不至，邻无美酒夜难赊。湿星酿雨愁飞雁，枯木号风怨宿鸦。自笑不眠还不倦，城头呜咽又鸣笳。
同谷歌残返旧蹊，园庐寂寞半蒿藜。忧时顿觉愁如海，对客何能醉似泥。春去春来人渐老，城南城北望犹迷。鼓鼙一概旌旗满，何日车书混僰鞮。
臂疾浸淫骨半枯，蒲团毯被学跏趺。宋清药券偿未了，司业酒钱来便无。湖海飘零销壮志，风霜荏苒上吟须。征辽挟矢知无分，老向新丰倩汝扶。
数间破屋玉川家，纱帽笼头自煮茶。万卷图书三尺剑，半窗风雨一池蛙。诗情寂寞腹无稿，老态浸寻眼有花。鼎鼎百年成底事，醉乡端的是生涯。
闲过竹院听华严，结愿清香发旧奁。灏气半空浮桂魄，凉风三径拂松髯。酒阑野兴归长笛，吟罢秋声落短檐。终日昏昏真醉梦，几时游屐更苔黏。
乐天老矣放樊蛮，鸥羡忘机鹤羡闲。缓步当车休下泽，浇愁得酒即中山。些骚岂敢奴仆命，伊吕元非伯仲间。兀兀支颐秋又晚，乱云斜日澹烟鬟。
养拙柴扉百虑疏，天光云影乱秋渠。一身摇动未妨酒，两眼眵昏犹嗜书。陶令但知归有菊，冯谖忍叹食无鱼。闲中滋味君休厌，门外纷纷几覆车。
杯酒河桥饯去篷，谁知此别竟西东。隙驹冉冉岁华改，楼燕飞飞春事空。珮冷江皋凄落月，笳吹朔漠动悲风。芳魂寂寞扬州路，后土琼姬恨略同。
花柳亭台半劫灰，故人沦落共徘徊。湖光山色西施舸，水影月香和靖梅。鸿蹋雪泥犹记迹，鹤归华表总成哀。一尊浊酒和愁酌，泪洒东风醉玉颓。
多病多愁鬓已星，更怜诗骨瘦崚嶒。百钱挑杖但求醉，五斗折腰良不能。徒步幸无官长骂，浩歌聊袭散人称。世情阅尽忘今古，一合乾坤几废兴。
寂历劳生叹转蓬，百年强半走西东。从师谩学屠龙技，报国元无汗马功。二顷有秋生计足，三杯近卯客愁空。儿童相见从相笑，两鬓丝丝一老翁。
晨梳白发照青铜，叹息光阴过眼空。一市少年羞袴下，三朝新妇闭车中。酒逢知己犹堪醉，文不惊人莫送穷。天下士忧天下事，肯将飞伏较雌雄。
柳媚花明二月天，金羁络马路三千。鳣鲸得意纵溟壑，蛙蚓无知闹坎泉。今古不磨惟正理，是非何必待他年。离骚已信多忠愤，珍重毋忘鸨羽篇。
五载绨袍忆故人，春风吹鹤过湖滨。楼台冷浸两溪水，天地清无一点尘。棹底空觥今杜牧，井中投辖旧陈遵。万方一概吾安往，傥许诛茅竟卜邻。
隃望平山碧四围，鹁鸪啼处见柴扉。白苹风起雨初歇，绿叶成阴春又归。野外樵夫纷避道，溪边鸥鸟独忘机。深杯百罚人扶醉，一枕西轩月满衣。
宦路风波渺望洋，几人赤马旦蒙霜。便便懒是夸经笥，嗑嗑从渠笑酒囊。花柳春风朝步屧，菰蒲春水夜鸣榔。人间别有桃源路，肯为浮荣替戾冈。
纳纳乾坤万汇滋，同声同气自相宜。江山今古几兴废，湖海交朋屡别离。落月照梁疑太白，西风挥扇障元规。老来万事如泥浊，一笑论文祇自知。
载酒湖山忆盛年，可怜风物竟凄然。杜陵野老哭春日，空谷佳人倚暮天。禾黍离离迷故国，旌旗杳杳遍南偏。虎皮何日包弓矢，老为羲皇受一廛。
世路驱驰力不任，老来世路转岖嵚。小窗一夜芭蕉雨，倦客十年桑梓心。黄纸红旗违壮志，青尊绿醑笑孤斟。故山何日真归隠，磵水松风直万金。
黄鹤山前蜕骨仙，饱餐玉蕊漱珠泉。酒酣拓戟老工部，官冷无毡贫郑虔。四海风埃方坱莽，一生岐路几迍邅。公今得向扬州死，况复悬车过八年。
昔年床下拜庞公，数树梅花一亩宫。寂寞吟情头尽鹤，摧颓病骨气如虹。祇今有子能传业，谁念无钱解送终。千古幽扃邻牧惰，遥怜环珮月明中。
宇宙冥冥四月时，小斋吟眺苦低垂。江城地僻莓苔老，山径云深草木滋。密雾蒙蒙笼翠幄，轻烟冉冉散青丝。楚宫幽珮劳魂梦，西望巫阳祇自悲。
老病幽栖觉懒吟，眼观时态独关心。古今不泯春秋笔，天地难欺暮夜金。幸有别肠堪贮酒，未愁短发不胜簪。柴门一闭从春尽，桃李飞花叶又阴。
扰扰乾坤几战尘，南山北阙意逡巡。贫思隠语呼庚癸，病怯流年避巳辰。三顾恐无开济术，百年须了去来因。鹿门有约吾将隠，倚杖看云老此身。
万顷湖光一苇杭，画桥横接旧堤长。松环九里烟云湿，梅压孤山水月香。梵宇琳宫增突兀，铜驼金谷自凄凉。悲吟一夜头添雪，惭愧崔鸿在洛阳。
山林朝市两相忘，寂寂幽居兴味长。雨过竹侵书帙浄，风轻花落砚池香。三杯卯酒醉未醉，一枕午窗凉更凉。人境结庐元不俗，渊明何必定柴桑。
丘壑中间著幼舆，何如此地卜幽居。棋声夜静客饮酒，花影昼闲儿读书。尘世覆蕉多得鹿，痴人缘木更求鱼。先生梦觉浑无事，一笑浮云指太虚。
三径岚烟护碧苔，地无高下总栽梅。花随流水绕除去，云共好山排闼来。月冷蛙声諠鼓吹，风清蜃气耸楼台。过逢况有侯芭在，白首玄经未足咍。
蹑石扪萝一径通，凭阑极目思无穷。川明竹树萧疏外，人语烟云杳霭中。风月五湖西子舸，楼台千古梵王宫。艰难隠遁寻幽憩，晤语无人忆赞公。
白首玄经病子云，感时怀旧独沾巾。十年战伐多新鬼，四海逢迎少故人。上苑鶑花非昔日，曲江蒲柳为谁春。涌金香酒甜如蜜，满眼沽来莫厌频。
寂历谋生后计然，已将穷达付苍天。狙公枉自计朝暮，徐邈但知中圣贤。岁月催人如过隙，功名随世任先鞭。纷纷燕雀惊鹰隼，谁识图真在左绵。
柳外澄波系小艖，玉皇宫畔梵王家。蚁浮腊味杯行酒，鹤避晴烟灶煮茶。客里招邀惭草率，座中沾洽笑兰阇。杖藜归路西风晚，一抹寒林万点鸦。
金粟松摧故国荒，春秋未作叹诗亡。十年漂泊家千里，百代兴衰梦一场。𧏖浦风清波鸭绿，渔梁春暖酒鹅黄。相逢且尽尊前醉，莫遣愁多白发长。
茫茫南国遍旌旗，九日明朝有所思。元亮暮年书甲子，灵均初度忆庚寅。鱼龙寂寞秋江阔，豺虎从衡客路危。归去白云堪共卧，万山深处结茅茨。
风雨凄凄战客衣，长淮东去雁南飞。碧山学士老复老，芳草王孙归不归。尊酒细论悲昨梦，囊书空负笑前非。木奴千辈侯千户，早晚应须赋式微。
京江语别十三春，宇宙茫茫几战尘。客路秋风欺白发，阴房夜雨湿青燐。杖藜叹世悲谁子，悬印朝天少故人。回首鹿门思旧隠，荒坟宿草更沾巾。
紫气浮关怅客情，琳宫羸卧绝逢迎。长廊夜静蛩吟苦，古殿秋深鹤唳清。勾漏丹砂何处问，蓝桥云液为谁倾。卷帘残月斜窥牖，街鼓冬冬又五更。
倦客思归整旆鞍，班荆祖道驻江干。浮云流水别离易，明月清风会晤难。携妓东山须载酒，上书北阙莫求官。诸公衮衮君休羡，得马还将失马看。
十年故国黍离离，一日翩然赋式微。儒服政怜山鸟怪，机心何独海鸥飞。山中朝露闲观槿，岭曲春风自采薇。苍狗白衣从变化，是今非昔昔谁非。
我生惭愧贾胡留，暮鼓晨钟复报秋。万里桥南存旧宅，十年客舍尚并州。青山是处堪埋骨，白发新来渐满头。此日送君何限意，长江万折有东流。
戋戋束帛贲丘阿，有几英雄入网罗。少室山人征不起，贞元朝士已无多。声光赫奕埋轮使，音调凄清扣角歌。倾盖相驩应恨晚，乔松千尺有丝萝。
此生惭愧马牛襟，返锁柴门岁月深。避地管宁甘白帽，登台郭隗自黄金。风霜渐老骚人鬓，天地元知国士心。却喜程侯晚相遇，长鱼碧酒共清吟。
十载时艰泪染襟，余生几拟托幽深。匹夫无罪空怀璧，校尉有官从摸金。老去风尘犹眯眼，春来药裹更关心。草玄作赋吾何敢，梁父吟成祇自吟。
病来十日闭茅庐，孤负吟诗与著书。床下不知牛是蚁，濠间谁识子非鱼。羸形分绝麒麟画，老境堪同鹿豕居。坎止流行随所寓，分明天地一籧篨。
腐儒麤粝愧无功，一月兼旬卧病中。赋就但应增肺渴，檄成元不愈头风。移心有法难忘药，折臂无缘定作公。世事渐艰吾已老，翛然梦不到槐宫。
婢寻本草犬迎医，二竖驱除去复随。衰老维摩常示病，瘦生杜甫不关诗。门堪罗雀那容驷，釜不烹鱼但作糜。见说九重征武士，却须攘臂学支离。
衮绣三朝乐盛时，湖山廊庙两栖迟。一声鼙鼓乾坤沸，万里烟尘草木悲。隔叶黄鹂空𪾢睆，定巢紫燕尚差池。春风不管人间事，犹绕雕阑飏绿漪。
形影参商已六春，春风吹梦益沾巾。江头杨柳送行客，窗外梅花疑故人。世事茫茫山岳隔，年光冉冉燕鸿新。一尊何日重携手，鹤外乾坤迥不尘。
夜鹤朝猿伴苦吟，碧窗静锁绿云阴。青精可饭药资乏，黄独无苗山雪深。岂有故人分禄米，但闻隠士寄焦琴。相思一夜生春草，明月满街天籁沈。
桐帽棕鞋破晓烟，落花飞絮暮春天。风檐转日噪乾鹊，云树隔溪啼杜鹃。客引茅亭沽旧酒，僧邀竹院话枯禅。病余一事还堪笑，脚力轻松倍去年。
磵饮岩栖愿已违，小舟拂晓泛涟漪。蒲丛露冷泣姑恶，木末云深叫子规。山近三茅便杖屐，酒沽五里带糟醨。乘风𠇹拟寻幽躅，莫负当年汗漫期。
梦入三茅叩玉扉，楼台金碧浄朝晖。岩花涧草高低见，田鹤沙禽下上飞。道士倚墙方熟睡，至人杜德不言机。人间天上元非远，非想非非更觉非。
人日吟窗涤砚尘，探官擘茧笑乡邻。山人雅爱终南径，诗客空怀渭北春。誉毁盖棺犹未了，勋名看镜不须频。从今好是支离卧，有客问余方负薪。
藕花汀畔柳丝垂，杯酒殷勤话别离。风雨对床空有约，池塘梦草竟无诗。荒坟日落谁人吊，古屋苔深独我悲。毕竟功名大槐国，排云书在即丰碑。
泽国江山冷战云，扁舟春晚忽逢君。荒城鼓角含商气，旧曲楼台暗楚氛。海燕认巢迷故主，苔蜗篆壁变新文。更怜庾信江南赋，音调凄清不忍闻。
七闽幕府借词臣，一笑平反草木春。制下九重新涣汗，胸蟠千古旧经纶。生平耻不为伊傅，夜半何烦问鬼神。无限焦枯待霖雨，好将斯道觉斯民。
雾豹文章野鹤姿，黄冠晦迹浙江涯。携家拟就鹿门隠，奏赋何期狗监知。触热问涂行有日，排云论事岂无时。太平上策须倾倒，更忆崆峒麦熟诗。
帝眷东南用正人，角巾归第请何频。相公久矣倦台鼎，故国依然倚世臣。霖雨合归天上作，忠言须造榻前陈。丈夫出处非徒尔，四海安危寄一身。
煌煌勋业绘凌烟，共说韦平有世贤。黄合紫枢名将相，凉台燠馆半神仙。百年富贵真槐国，一日清闲胜葛天。祇恐九重方侧席，东山未许遽高眠。
密树幽花似远村，循除流水自浑浑。无僧肯送卢仝米，有客时过陆抗门。月晕河天鱼散子，泥融雨径竹生孙。十年四海干戈满，似此遗民几户存。
绣衣持斧旧诗翁，天与奇葩衬绮栊。翠㔩叶攒珠的皪，碧搔头映玉珑璁。氤氲香雾迷丛蝶，淡沲晴飔飏转蓬。安得素娥斟绿醑，缓歌一阕月明中。
愁烟泫露泣明妃，万蝶魂迷倦不飞。帐簇流苏裀翡翠，阶翻蹴踘落珠玑。琼葩分韵香疑减，柳絮成团似却非。风雨朝昏他日约，忍令容易失芳菲。
玉骨冰肌不受尘，纷纷红紫谩争春。最宜岩壑风霜夜，相对心肠铁石人。寂寞上林迷雾苑，嵯峨巫岫隔烟津。翛然自得闲中趣，肯与姚黄作素臣。
鸡鸣群动已憧憧，习静工夫自笑慵。风月一襟霜两鬓，图书万卷酒千钟。维摩示病元非病，李广难封不愿封。世道隆污随所适，我知老子本犹龙。
萧森竹柏小蒲庵，身世嵇康七不堪。眼底故人俱寂寞，镜中衰发自䰐𩭹。过车慷慨陈清酹，旧馆殷勤脱左骖。老我与君同此意，纷纷轻薄不须谈。
粥饭随缘类出家，小瓶汲月自煎茶。浮荣等是蕉中鹿，薄俗堪怜井底蛙。南亩半栽元亮秫，东陵多种邵平瓜。青鞋布袜相随去，九陌红尘任没车。
拟效时人耻效尤，时人嫉我亦如雠。携金懒市燕台骏，卖剑聊寻渤海牛。白发盈簪羞我老，黄花满径为谁秋。尊前有酒休辞醉，痴绝由来爱虎头。
朝暮何人肯拔尤，周民何友亦何雠。还家久类苏耽鹤，溷世聊歌宁戚牛。笔在不妨书甲子，诗亡谁为作春秋。百年修短终归尽，倚杖看山任白头。
野鹤乘轩愧不才，柴门键密昼慵开。荒亭锁雾红葵老，古木号风白雨来。酒免官沽时一醉，诗非私贷日相催。人间万事皆儿戏，千载昆明几劫灰。
从来工瑟莫吹竽，赤米黄虀尽自娱。种柳藏鸦怜哺母，葺巢护燕待将雏。荆榛少剪但除道，瓜芋多栽莫问区。金马玉堂元有分，青铜惭愧白髭须。
镜中勋业不须论，拭发何由得马肝。日暮论文思李白，年衰忘事类师丹。几多归燕愁无主，是处鸣蛙总为官。多谢天公相劳苦，梅风吹雨长琅玕。
五噫休作不平鸣，世事悠悠弈一枰。歌有红儿休用比，酒无白堕亦须倾。青山倘是埋骨好，素发何嫌照眼明。鼎鼎百年三万日，晓烟收尽暮云横。
雨霁云收正午天，槐阴翳翳北窗眠。百年未了暂为客，一日得闲真是仙。美酒但寻知己饮，好诗休用俗人传。山林钟鼎知谁是，输与鸱夷理钓船。
有酒能浇磊磈胸，人生何处不从容。横飞辽海成孤鹤，老死南阳亦卧龙。习静一丘聊自足，逢时万户莫先封。梧楸门巷将迎少，涧曲分畦学老农。
尊酒旗亭说旧游，重来茂苑又深秋。烟霞静锁诗人屋，风雨常欺倦客楼。独雁叫群天漠漠，蹇馿畏滑路悠悠。相思清夜黄花老，一盏寒灯万斛愁。
鲲鹏意气鹤精神，髣髴风流贺季真。三顾岂无天下计，百年空老梦中身。兵尘满眼谁知己，儒术谋生每误人。长啸归来寻旧隠，石田茅屋未全贫。
门外红尘竞往还，小轩容膝自怡颜。三杯对影夜邀月，一笏拄颐朝看山。芳草落花春不老，鸣鸠乳燕乐相关。人间寻遍无闲境，闲境由来祇此间。
小园雨过草离离，寂寞葵榴又一时。载酒客来闲问字，催租人去更吟诗。一杯淡粥学僧供，三尺高床避鬼吹。百岁光阴行六十，世间何许凤凰池。
杖藜竹外独徘徊，叹息人间几劫灰。燕颔素无难食肉，蟹螯才有便持杯。世人枉是皆欲杀，明主何尝肯弃才。多谢诸公共推挽，公车时亦到蒿莱。
公车纵肯诏遗民，宣发萧萧已满巾。美景昔时多乐事，丰年今日有饥人。翻云覆雨怜轻薄，洗眼开怀任屈伸。野鹤瘦躯驯鹿性，此时宁复绘麒麟。
华发思乡去苦迟，人民城郭总成非。九原可作吾谁与，三径就荒胡不归。诗思寂寥无腹稿，病躯憔悴减腰围。有时梦与钟期遇，闲拂枯桐按玉徽。
北辙南辕一昔分，何时尊酒细论文。谈经举世用燕说，横笔何人静楚氛。朋辈风流推李杜，弟兄词藻愧机云。麟洲有客长回首，归诵琅章饫所闻。
青镜霜刀杳莫寻，陈留巷陌故阴阴。鸿飞犹记东西迹，燕去难留下上音。多病乐天悲老近，三生杜牧恨春深。浮云柳絮元无准，惭愧人间儿女心。
百年何处筑菟裘，又向周南叹滞留。砧韵但能凄客枕，雁声浑不到歌楼。江湖展转鱼千里，今古驱驰貉一丘。回首金焦渺何许，潇潇风雨使人愁。
茅斋蓬鬓静编蒲，谁使担簦问客途。万里晴云离塞雁，一天明月绕枝乌。羁愁浩渺夜将半，诗思凄凉岁欲徂。却羡故人沉醉处，红楼红粉拥红𬬻。
地僻村深过客稀，数家生聚突烟微。鱼虾入网忙呼酒，鹅鸭栖池静掩扉。唤妇索绹苫屋角，课儿斫竹补篱围。沟东积水通前浦，也有蒲帆带雨归。
漠漠平畴接远沙，一浜寒水浸梅花。儿挑苦芺供鹅食，妻撷葫荽荐客茶。榾柮火残寒尚力，茅柴酒熟夜能赊。岁时伏腊歌呼处，三世儿孙共一家。
青岁迂疏厌市廛，诛茅结屋北山巅。泉冷阴洞猿分饮，草软阳坡鹿伴眠。三径烟云浑是画，四时风月不论钱。忽逢野老谈庚甲，笑指乔松不记年。
风饕雪虐驾扁舟，又作田家数日留。雁逐稻粱飞远浦，犬惊杖屐吠荒丘。三杯薄酒延僧话，一盏寒灯伴客愁。白水漫漫妨麦事，催钱县吏亦宜休。
漠漠寒云接断芜，平畴积水入长湖。犊眠篱下霜埋草，雁宿汀边月满芦。戟吻苦茶连叶煮，胶牙酸酒带糟𫗦。数朝已觉人情熟，识字耕田着我无。
漫空飞雪岁云徂，独坐闲吟粟满肤。廓落江山千态迥，浑沦天地一尘无。寒声夜吼松筠裂，和气朝回荠麦苏。说与田家判一醉，明年宁复虑官租。
十旬为客思凄然，返樛言归又核田。榾柮煨𬬻销永夜，屠苏浸井迫新年。人生半是忙中过，农事偏于隠者便。将老菟裘何处卜，九龙泉畔锡山边。
买田阳羡笑东坡，三黜穷荒两鬓皤。瘴雾蛮烟添老色，寒灯夜雨强悲歌。百年富贵欢悰少，一日清闲乐事多。说与故人休大噱，省曹阍者面如何。
十载干戈四海同，几人徐庶几陈宫。阿奴侍母但膝下，潘令弃官归洛中。生死总归蝴蝶梦，哀荣何啻马牛风。送车千乘谁能致，我亦潸然泪洒空。
昔年烽火隔江津，指痛呻吟夜彻晨。旁置万家空有冢，禄营三釜已无亲。鸾回紫诰承恩旧，牛卧青冈卜兆新。送死养生无一憾，老怀缘此重沾巾。
白发苍颜自在仙，流行坎止任天然。江山得意𠇹携酒，家世为官不爱钱。天与清闲娱晚景，人看富贵出长年。传闻尺一来阊阖，匹马春风快着鞭。
冲霄志气合雄飞，谁遣谈经坐绛帏。夜雨檐花聊痛饮，秋风莼菜竟思归。一官岂为吾曹冗，五斗政嫌儿辈讥。去去草玄从尚白，丈夫元不羡轻肥。
公车指日召严徐，友道从渠自耳余。浮世功名蕉覆鹿，冷官滋味釜生鱼。百年荏苒醒还醉，一气循环惨复舒。归去湖山多乐事，故人休枉绝交书。
莎径莓墙枳棘篱，藜床六尺卧书帷。门前剥啄谁惊梦，马上推敲客有诗。北牖清风聊共语，夜梁落月重相思。宾鸿此去过京岘，应遣新吟慰旧知。
画楼珠翠列娉婷，辽鹤重来失故城。商女不知宁有恨，徐娘虽老尚多情。一帘花雨谈幽梦，双桨莼波急去程。却倚阊门重回首，笳声呜咽暮云横。
水国微茫境物闲，洪涛九派护禅关。帆樯下上淮连浙，楼殿高低寺裹山。潮驾金鳌来海上，天留玉府在人间。凭阑落日芦风起，时有鱼龙听法还。
落花流水两无依，梦入桃源觉已非。尊酒阑珊山月落，片帆摇曳浦风微。云横北固朱楼远，烟暝西湖画舸归。别易会难今古恨，鳞鸿来往莫相违。
西风散屧步崔嵬，霁色浮空望眼开。江势乱奔沧海去，天形低约众山回。一卷狠石埋焦土，百尺危楼付劫灰。惟有沙鸥知我意，相亲相近不惊猜。
知津积雨坡云尔，故并涪翁快阁晴。投赠更欣佳士识，眵昏宁待好山明。浩然放逐缘多病，东野穷愁坐不平。万岁千秋有何得，一杯断勿换浮名。
江国迟归二十年，十年两系峡江船。身如梅子半晴雨，路入柳花相后先。堠短堠长春系马，江南江北夜闻鹃。人生老大空无用，寄语群儿早着鞭。
举目看来皆画屏，只因阑槛接苍冥。江湖二水一般白，吴越两山相对青。云北云南何处没，潮生潮落几时停。西偏不被斜阳碍，直见家山与洞庭。
风流九日胜前期，谁把茱萸压桂枝。天地尽从骚国老，风烟何似蒋陵时。故人四海知谁健，白发黄花总奈吹。满座衣冠陈迹远，明年复忆去年诗。
麦径纡斜缩寄蜗，传呼惊倒望前牙。能忘特进群公表，来访寻常百姓家。草市波喧腾竹马，柴门路隘簇鞍花。屏窥不信雌同甲，为倍高明两鬓华。
晓立斓斒拜二亲，拥门贺客半诗人。月三十斛菊花水，秋八千年椿树春。每有传闻须说项，明当召入定留恂。南来北去多陈迹，惟有声名日日新。
留得八千唐刺史，看成百亿宰官身。不争一月大小闰，犹是两朝耆俊人。今岁两翻初度日，明年三十六宫春。近来化得乡君子，为报麻姑不更尘。
去日江南梅未花，归来芳草涨天涯。驰驱斥堠八千里，梦寐青原十万家。白叟倚门清燕寝，黄童骑马学胡笳。八陵尽是燕京路，想为孤楸讯暮鸦。
试手东南第一杯，江南知己是寒梅。山中四老衣冠起，野外诸生俎豆开。天运又从今日始，江空如见古翁来。清平笑语皆文物，早起书云认鲁台。
海日高高天欲斜，断桥无复听呕哑。墓中酩酊已千载，陌上清明有几家。已老愈疏唯酒盏，更晴相看是梅花。年年春怨深如昨，莫把无涯恨有涯。
春风吴苑梦凄凉，柳色如云惹恨长。鸟喙祇堪同患难，蛾眉何事管兴亡。乌鸢自乐空山静，麋鹿来游野草长。一片古愁无写处，满城钟鼓送斜阳。
职方犹记禹南巡，窆石梅梁尚有神。地接蓬莱云意古，潮来溟渤水痕春。刻碑颂德秦丞相，探穴求书汉史臣。玉室金堂今在否，余粮仙草属闲人。
是处烟波有钓蓑，底须濠濮与西河。三吴旧日图渔具，九曲当年赋棹歌。濯足濯缨吟款乃，知鱼知我乐如何。会须携取新诗卷，西塞山前问志和。
曾闻贺老说当年，玉轴东风四百弦。宝结飏春鶑语滑，香槽抱月凤心圆。荻花江上逢商妇，杨柳湾头见小怜。莫向樽前弹怨曲，青衫白发易凄然。
晴空漠漠迷苍烟，凭阑一望心茫然。旧游已落飞鸟外，新诗应在归云边。亭高千里纳山色，人静万物争春妍。天涯倦客早归去，空山日暮多啼鹃。
短发萧萧不耐霜，赋情谁似老河阳。橘中自乐同商隠，酒后长歌笑楚狂。鸦带夕阳山紫翠，雁啼寒水树青黄。苹边肯寄停云句，何日扁舟访药房。
暇日登临酒一樽，半空杰阁倚云根。东南王气浮天阙，吴越潮声出海门。玉局柳高含古意，金沙梅老冷吟魂。凭高讨胜多幽事，细读残碑剥藓痕。
老樗飕飗洒寒雨，狐狸冷伴幽魂语。草没麒麟仆断碑，白骨年深化黄土。荒凉古径无人行，凄风尽日吹阴云。青山莽莽几更主，翁仲无言成万古。
仙宫金碧照清漪，圣主忧民事祷祈。五福正临吴分野，百年敢惜御园池。云浮蕊殿春来早，香冷梅邻月到迟。清夜绿章陈露醮，天风吹下步虚词。
名途尘海浩难亲，黄也门前一尺深。五亩桑麻荒旧隠，十年书剑负初心。客愁不奈贫多感，老色偏随病见侵。奏赋相如今白首，倦游空有茂陵吟。
贫无知己老无亲，踸踔空怜涉世深。种药渐为衰晚计，对花销尽少年心。牛衣忍病寒初觉，蠹简翻愁雨半侵。平昔结交惟二仲，折梅时寄短长吟。
八埏梦醒惊勾芒，青旗翠节迎东皇。柔风玉破第一香，明霞院宇悬金珰。兰唇笑红草心喜，七十二番芳候始。流苏夜暖催羯鼓，日日梨园按新舞。
飞蓬病叶声索索，暗壁孀娥梦中泣。虫声萤影伴寒雨，二十三丝夜弹苦。千花翻红上凉叶，万宝吹香落金雪。佩萸戏马谁家郎，不管人间更漏长。
望中只尺越来溪，溪上兴亡欲问谁。定霸已成尝胆日，倾城不在捧心时。冷枫江远飘遗恨，秋草台荒没旧基。堪笑吴伧太痴绝，不雠宰嚭恨西施。
私史由来不可冯，老奸危国亦危身。赵奢既已明知子，石碏当求义灭亲。铁马酿成天宝祸，铜驼空想汴都春。九京未正鞭尸罪，尚欲欺天罔后人。
逝水归云日夜流，倚栏心事共悠悠。黄栖露亩稻粱晚，红染霜林橡栗秋。日月不闲双鬓老，风埃长满百年愁。故山薇长无人采，有愧平生马少游。
小艇轻舆野兴长，涧芹山蕨入奁香。雨销蝶粉何郎瘦，日醉蜂脾小杜狂。科斗水肥春浸谷，杜鹃花发晓剶桑。诗成自写村家壁，底用奚奴负锦囊。
幽栖尘不到吟边，闲爱抄书静爱禅。墨本双钩临曲水，素琴三叠忆斜川。笋簪雨足初抽玉，柳茧春寒未漂绵。病懒不生槐蚁梦，西畴种秫北窗眠。
远岸商歌不忍听，恨随纤草满沙汀。春归王谢空堂燕，风散齐梁废苑萤。紫盖黄旗人寂寞，琼枝璧月事飘零。新亭风景时时异，惟有垂杨似旧青。
白发苍眉古典刑，著书未省出山扃。尝从康节传三易，颇效河汾续五经。方喜朝颁遗逸诏，忽闻月犯少微星。大书谁草徂徕传，丰碣新添贞曜铭。
少不如人奈老何，早衰多病鬓双皤。无亲可共耕绵上，有子堪同读善和。妄想不生骑鹤梦，高情时有饭牛歌。钓游闲事无人见，长剪渔竿短结莎。
梦里区区较短长，鸡虫得失最堪伤。不知贞观凌烟阁，何似南柯审雨堂。暮四朝三齐得丧，左蛮右触几兴亡。正须痛饮中山酒，细读南华第二章。
江湖落魄忆芳年，曾赋名都结客篇。九陌舞香元夜烛，六桥歌月禁烟船。红帘顾曲缠头锦，紫陌寻芳买笑钱。老去风情浑减尽，一窗听雨对花眠。
东风过雁带春声，半纸依然旧雨情。生事就荒抛橘隠，交情耐久有梅兄。鹤归不记千年表，马老空惭万里名。闲想苹花谿上笛，扁舟应许白鸥盟。
谿上垂垂雨又晴，泪荷颦柳满沙汀。水声不洗千年恨，山色空余六代青。感慨有诗怀故国，英雄无泪泣新亭。孤忠耿耿人谁会，酹酒钟山试乞灵。
摇落江空雁影沉，楼高愁近怕登临。双溪秋晚碧苕老，三径雨多红叶深。灯火未忘年少梦，莼鲈偏恼客中心。且寻篱下黄花约，莫倚西风学楚吟。
华年锦瑟事谁论，燕社鸥盟半不存。三月鶑花张绪宅，十年诗酒孟尝门。东风不染吴霜鬓，旧雨难招楚水魂。欲把清愁换沉醉，月明花落几黄昏。
自笑劳劳尘满襟，羡君卜隠在山深。清谿过雨知鱼乐，秋汉无云快鹤心。与世相忘千日酒，谋生甚简一弦琴。不须物外求知己，明月清风自赏音。
东园桃李记春时，杖屦相从日日嬉。乌帽插花筹艳酒，碧莲探韵赋新诗。广陵散绝清弹苦，岘首碑空雨泪垂。物色已非知己尽，一回临眺一怀悲。
俛仰悲欢了不同，回头已隔五春风。兔葵燕麦情何恨，雁柱鲲弦事已空。自分此生无鲍叔，敢期后世有扬雄。西州门外羊昙老，泪染斜阳湿晚红。
误国狂奸亦可悲，国危身亦蹈危机。燕山复地功何有，海上寻盟事已非。太宰忍乘黄屋诳，都人空望翠华归。东都节义惟刘李，颈血犹能溅帝衣。
犹记联镳度晓关，幽寻曾到五云山。敢忘白石清泉约，空羡轻鸥野鹤闲。寤寐啸歌前日事，死生契阔数年间。当时诗草今犹在，何日重游共细删。
沙阁冻痕吹折苇，淡日黄云照滩水。风翻斜阵下沧茫，一笛渔歌又惊起。翩翩弄影声号寒，帛书万里来长安。稻粱多处有矰弋，何如烟月江湖宽。
空江沄沄鸟飞疾，别浦斜阳帆影直。水程依约雁前回，日日沙头候风色。江蓠摇落三湘秋，云中烟树谁归舟。危樯数尽碧云合，人倚高楼生暮愁。
黄陵庙前湘竹春，鼓声坎坎迎送神。包茶裹盐作小市，鸡鸣犬吠东西邻。卖薪博米鱼换酒，几处青帘扶醉叟。趁虚人散渡船闲，一抹晴烟隔高柳。
雁吹断字沙草黄，奇寒栗栗吹连樯。蓑翁晚归绝空阔，雨花零乱春茫茫。白天四垂楚山老，薄暮琼瑶失洲岛。燎衣闭户且醉眠，谁肯扁舟访安道。
西风始波木叶下，广乐谁张洞庭野。玉光千顷浸明河，露泫珠房冷铅泻。飞吟一剑风泠泠，桂香倒射鱼龙腥。何人扁舟弄孤笛，尚疑鼓瑟闻湘灵。
苹花夜黑水鸟鸣，桥危路滑无人行。酸风萧瑟浪镗鞳，湿萤熠熠渔灯明。飞蓬入苇响洲渚，暗忆西窗剪灯语。书船稳系听秋声，倦客吟骚梦三楚。
半空兰若岚翠霏，千点万点林鸦归。疏烟灭没冷旛影，沉沉绿树生春晖。孤钟殷殷度残雾，响透松梢惨将暮。山椒暝色失浮图，隔岸残僧尚呼渡。
潇湘二水波相连，鱼梁蟹舍西风前。斜阳两岸山紫翠，村村网罟悬秋烟。渔家钓水无征税，日日得鱼供晚醉。世尘不到一丝边，中有唐虞千古意。
花过园池日渐长，嫩阴青子荫苔墙。四檐笋戟排庭绿，一亩荷簪发野芳。熟选已无青紫梦，命骚犹爱简编香。恶圆用拙从吾好，傲懒从人笑漫郎。
病懒空怜负壮图，盛年齿发已凋疏。栖迟辕下如老骥，展转书间似蠹鱼。瞑目自持存息法，闭门重广绝交书。花开顿觉身强健，行药窗前喜自如。
深杜衡门谢往还，不将名字落人间。地偏仲蔚蓬蒿径，尘远渊明松菊关。事有难言惟袖手，人无可语且看山。几年不到门前树，相对清溪尽日闲。
身世飘浮叹逝波，登瀛超海事蹉跎。风灯飐浪摇乡梦，夜橹鸣霜杂棹歌。元子一官真漫耳，曾参三釜奈贫何。归来好觅玄真子，浮玉山前理钓蓑。
抠衣犹欠日熙堂，仅拜仪刑振鹭行。洛社旧人无狄监，贞元朝士失刘郎。新丘已隔三秋月，老圃空惊一夜霜。肠断素车三百两，箫笳不数汉南阳。
万绿深藏碧玉壶，清游闲日意舒徐。小山桂发吟招隠，杜曲花浓赋遂初。门隔软红人逐鹿，湖分新渌我知鱼。飞花落叶成幽趣，底事清风为扫除。
紫霞当日按凉州，曾到仙家十二楼。秋影满堂花外烛，冷香飞句柳边舟。冰弦泛月传新谱，芳槛移春接俊游。授简梁园人老去，年年葵麦长新愁。
当年游事记西湖，岁月飘零旧雨疏。剡曲暮云频入梦，长安落叶正愁予。春前有客征梅赋，霜后无人寄橘书。回首青云故人远，滞留惟有老相如。
一曲长谣酒一樽，平生幽事在田园。孤云野鹤闲情远，流水青山古意存。爱竹每思眠白屋，种瓜已分老青门。短衣掩骭长竿钓，最忆南谿与北村。
竹色松声入梦凉，屐痕犹记印山廊。娟娟秋水芙蓉屋，采采芳洲薜荔裳。招隠几时寻旧约，怀人此日各他方。溟鲲林鷃知谁乐，欲把南华问老庄。
灯雨苹洲忆旧盟，游仙赋就五云深。梁园授简春风醉，吴苑敲诗夜雪吟。贫病一生无旧业，江湖八十有知音。只鸡斗酒梅边屋，九辩空招不可寻。
生际斯文极盛时，乾淳诸老尽心知。四朝菏泽遗民传，千首吴兴处士诗。颇怪渊明生自些，绝怜和靖老无儿。死生遇合真难偶，奇事人传贞曜碑。
江湖游遍到长安，自写名山作画看。蝉腹祇便风露饱，鹤心偏喜水云宽。袖中六甲三关式，肘后千金九炼丹。更约小窗松月夜，素琴重为作猗兰。
春来日日两堤边，醒即狂吟醉即眠。午饮每赊新路酒，晚归多唤里湖船。生逢坡老怜词客，死共花翁配水仙。一点梅魂招不得，愁来时展咏香编。
扣舷何处起吴歌，客思由来入夜多。感愤诗篇偏跌宕，飘浮身世任蹉跎。风摇岸火如飞电，雨打溪蓬似滴荷。十载别鸥成底事，依然西塞晒渔蓑。
九里松香古寺边，岭云深处涌青莲。何年佛始入中国，此日山移自五天。僧定白猿吟夜月，客游苍鹫舞秋烟。幽人最怕山归去，自宿空亭听冷泉。
一线微茫远未分，鼓行渐出海山门。六鳌玉界移天柱，万骑冰河渡夜军。天上亏盈随月魄，人间忠愤感胥魂。吴儿不怕蛟龙怒，踏浪翻旗入阵云。
风泠泠，月明明，风月谁家砧杵声。声声思远道，少妇朱颜老。不但捣衣愁，愁在无衣捣。不捣月下砧，欲捣游子心。游子心非铁，闻之宁不折。
华缸摇焰飘金虫，愁铅堕睫鲛绡红。琼窗尘锁十三雁，春庭月暗梨花空。城乌鸦鸦怨孤宿，谁倚东风叫横玉。宝屏掩梦蜀云轻，野蒿开尽菖蒲绿。
楼外千帆送夕阳，水烟山色共沧茫。吴蝉已老豆花落，江雁欲宾芦叶黄。帘影梦回千里月，鬓丝愁染九秋霜。红兰珮古荷裳冷，泽畔行吟赋短章。
贵胄才华自昔悭，如公名德世难攀。杏园新赐金花帖，荷橐高跻玉笋班。麾节一生多浙右，诗书千载接河间。感怀空抱羊昙恨，遥望西州泪雨潸。
一从弓剑鼎湖游，有诏王孙记玉楼。天上晓班催听履，人闲夜壑忽移舟。霜残旧菊荒三径，雨泣新松掩一丘。别墅甫成清梦断，梅花空老水空流。
朋辈凋疏重可伤，不堪歌哭献文堂。宝灯卜夜笙箫暖，芳槛移春锦绣香。乐事可怜蕉梦短，哀辞忽引薤歌长。忍看玉树埋黄壤，泪湿东风酒一觞。
蓝衣槐笏色方新，贺者才稀吊在门。骖凤风流秦穆婿，停鸾高爽北平孙。兰阶有子堪扶殡，麟窟无香可返魂。愁绝里山山下路，老梅残雪月黄昏。
绕屋双流碧玉交，了然清浊不相挠。吾心泾渭本无混，有味淄渑自莫逃。酾派欲笺鸿渐品，濯缨堪赋楚平骚。人间此是无波处，已办天随一叶舠。
碧岫岧峣若画图，何年西竺到西湖。猿声带月离仙国，鳌背移山入帝都。松撼翠涛双涧冷，桂飘金雨一亭孤。却疑舞鹫随风去，欲把云关锁得无。
一枕薰风一架书，幽居景物尽堪娱。孤云依石自舒卷，小雨酿梅时有无。粗识古今知得丧，细看草木验荣枯。诗边剩喜多生意，门外新塘长细蒲。
林峦蕴秀玉生晖，左界楼台近紫微。画里江湖春浩荡，骚中草木日芳菲。鶑迁锦树香连屋，鹤唳青桐露湿衣。一段高寒无写处，吟情闲逐片云飞。
故山谁为扫苔矶，颇喜闲门过客稀。许靖久贫惟马磨，王章多病有牛衣。逢时不偶聊藏拙，漫仕无成欲赋归。饮水饭蔬差省事，底须汲汲蹈危机。
碧桃花外听缑笙，袅袅余音度月明。风静啭春鶑出谷，夜深警露鹤传更。十三簧冷参差影，廿四栏高缥缈声。愁想嵩山归未得，醉魂清绝梦难成。
卧病残春亦可嗟，萧然一合闭如蜗。尺铛自课童煎药，丈室应无女散花。患难时方知谊友，炎凉医亦厌贫家。兼旬不踏门前径，绿叶青阴渐可嘉。
负暄行药小徜徉，困卧长安意自伤。短发怯梳霜柳脆，衰容销镜病梨黄。熊经龟息持新诀，马勃牛溲试旧方。解祟送穷浑未验，数奇应笑贾司仓。
祇今吾亦自忘吾，东里何人念葛𦈌。遁世每思盘谷隠，传家惟有善和书。生平自喜一无愧，老去从嘲百不如。五亩桑麻三径菊，潘郎真可赋闲居。
季鹰次第赋归来，底用莼鲈苦苦催。顾我已如无用木，从人自笑不然灰。江湖空有忧时叹，朝野应多济世才。不信子牟存阙意，可能全付与衔杯。
怀人渺渺隔风涛，湓浦炉峰梦寐劳。雄堞拂云屯万灶，空江锁月宿千艘。临流击楫宾朋盛，草檄飞书笔墨豪。枫叶荻花秋正好，琵琶休听郁轮袍。
吟到危梯最上层，天空星斗入杯明。游心寥廓生虚白，与世周旋忌独清。冰雪四山皆月色，宫商一片是秋声。广寒今夕知何夕，欲驾银桥上玉京。
丹砂何日化黄金，衣上秋尘积渐深。生意无边观草色，春风有约到梅心。白头自感华年瑟，俗耳谁听太古琴。联句定知思孟简，谿边因寄采苹吟。
白头强逐少年游，闲倚西风十二楼。共醉玉壶千古月，平分香国一天秋。祇应李白怜吾意，不信姮娥识此愁。夜久高寒犹露饮，花阴传漏已三筹。
玉室金堂积翠边，旧游犹记劫灰前。禽声夜捣千年药，花片春浮九锁泉。洞府暗通沧海路，楼居何异化城仙。茶香笋美松醪熟，正好山中过禁烟。
陋巷深居世已疏，书斋幽雅更清癯。神徂圣伏人何在，古往今来迹易苦。太极运行常自若，羲皇向上可潜图。浑涵妙处皆全体，大用周流自不殊。
我爱高人巧卜居，林烟深处着精庐。煎茶石鼎客当酒，𣃁笋竹篱自荷锄。隐几要同吾丧我，凿池戏问子非鱼。高山流水知音少，欲去频听辄驾车。
功名人事巧推迁，谁信此心即此天。三轴文章祇借径，万人优劣谩争先。岂惟科目一时重，要使勲庸后世传。此意自期尤自信，端如穮蓘有丰年。
闻道君居向紫岩，为渠征役未遑安。从来古语贫为累，岂谓今时富亦难。六十里间无一字，几多心事付三叹。秋来好着新鞭策，要把规模逺大看。
元化机缄未易知，此心之外更闗谁。题名本自非千佛，造物休言是小儿。得失天心如契钥，古今人事等花枝。看来勲业皆吾分，何用谆谆诧一时。
生平杖履未东湖，喜自师门见画圗。堤贯横桥分半水，规方盈尺已全模。衣冠上蔡存遗绪，弦诵濂溪可合符。此地先生开道脉，尚迟从往我非夫。
临海闗东水满湖，书堂新上赤城圗。地居郊左宜芹藻，天锡奎章示楷模。王谢后前传正印，东南邹鲁定同符。谁终溅起平湖水，雨我公田几万夫。
七日已叨汤饼客，几时亲赏宁馨儿。有崇佛子于今见，王氏多佳自古奇。培养庆源惟一善，流传家学有余师。异时才气须名世，莫负先生卿相期。
西望先生旧钓台，无穷山色锁崔嵬。闲归故国耕春雨，遂起颓风生暮雷。万事尽随江水去，千年宁几客星来。北山今有何夫子，不入经筵亦草莱。
客里相逢岂偶然，羡君爽气浩无边。世间固是少英物，吾辈当期不负天。撑起元龙湖海气，撩来坡老短长篇。化工不尽斯文在，莫学余人学圣贤。
聚散云萍有是言，与君相遇帝城边。共吟黄卷东风里，相对青灯夜雨天。养此俊明真大器，发予沉痼有佳篇。赠言归别勤渠意，别后重哦即见贤。
帝遣银潢一派来，日长春老起风雷。谁知年少贵公子，俨若儒先老秀才。共作师门汤饼客，早期庭下彩衣莱。明朝又上柯山去，更问长生要术回。
操似青松洁似薲，颂言忠信匪为嚚。水分银汉浸江浙，城拥天台控粤闽。人向少时宜娓娓，德于进处更兟兟。聊翁闻有侯鲭味，昨夜宵人已目𥆧。
勇学渊明赋归去，岂随巧宦效脂韦。居官但饮双溪水，问圃宁无三径资。碧落竞腾雕鹗兴，秋风独忆鲙鱼肥。吾皇侧席思贤德，会有征书下赤墀。
欲买山园种菊花，此心荏苒负年华。几时三径成归计，今日重阳转忆家。落帽已惊微雪早，登楼为望白云斜。诗成卷起悲秋意，天阔风高未易涯。
层楼新扁表新功，个里工夫自不同。俨若思时居此敬，寂然静处感而通。山窥南北浮岚小，月转西东灏气充。更植楼前佳玉树，君家槐荫比车攻。
众口嗷然望有秋，炎威何事灿林邱。原田处处成焦土，江水源源亦断流。连月更无甘雨应，长空惟有火云浮。如今幸喜金风到，会泻银河洗众忧。
饥穰谁道尽由天，治国须知类小鲜。贪吏班车方立立，雷神振鼓已阗阗。宏羊既往民无事，旱魃不来书有年。自此皇家歌乐岁，鱼丽天保永无愆。
以矩名轩义已谐，方方寻丈自恢恢。勿侵四壁藩篱限，不费一天风日来。学者毋欺惟暗室，圣门所乐只灵台。盍朋但读立斋记，谁谓颜居曰陋哉。
我生半世尚茫茫，西既隔谷东如汤。众责今方四面至，百为尽要一身当。仲兄摘实瓜几少，伯氏刈葵根已伤。康叔周公本相睦，休滋俗见积参商。
高真栖处在山阿，古寺山灵久护诃。三洞奇峰踞龙虎，千秋乔木长藤萝。泉流清澈天池近，石窦巃嵸云气多。一片飞来山更好，飞来端的自岷峩。
闲闯秋高强入山，栖真胜地极高寒。契泉水下人间去，灵洞云从天半看。丽泽先生留姓字，颖濵元子蜕衣冠。典刑尚在山深处，为宿心香不敢灌。
三春芳意遍群葩，今日崧高肇锡嘉。西馆暂为汤饼会，北堂长奉彩衣华。祇今喜有莵裘约，此去仍标桂籍花。吉甫重歌山甫诵，由来补衮是君家。
绿袖斑斓上庆庭，莺莺燕燕竞新声。庚寅初度逾三纪，丁卯秋来快一鸣。九十春光清昼永，百千岁颂寿星明。愿君高举纫兰佩，自古悠长是令名。
石笋孙枝萃众芳，少推夙慧映诸郎。故家文献典刑在，前辈风流气脉长。误把一编黄纸册，未沾数寸绿袍香。同云惨淡西原路，赖有遗编死不亡。
忆昔端平转化弦，公时输委为安边。鼎成龙御方宾帝，弓堕乌号亦蜕仙。漫仕此情初已薄，爱君一念世逾坚。典刑今与丹旌去，空些哀词咽涧泉。
昔年涝旱苦频仍，南北郊闗自越秦。东浙于时犹道殣，严邦此地况山民。能回涸辙西江水，顿起翳桑寒谷春。神理因推居上坐，压他持秉剖符人。
积善由来属庆门，如公积善众推尊。至于垂死片言顷，犹是赒饥一念存。有子巳登天子学，无人不感德人恩。霜风惨淡禾塘路，继志扬名在后昆。
北风吹恨入佳城，忍听依依薤露吟。家世百年忠厚意，夫人一点惠慈心。桥横兰渚阴功逺，山绕莲塘地脉深。记取祇今埋玉处，他时青紫映丘林。
孤峰落魄一诗人，白傅何曾号直臣。较似眉山敢同传，并祠浙水恐诬神。人非伦拟终非偶，论贵平和不贵新。争似独尊元祐学，高堂正笏更垂绅。
谁称三老作三山，夫子宁居季孟间。骆厩侍人多愧色，鳖头处士若为攀。辞章小技应闲事，节义千年真大闲。何似眉山专一壑，九京贤圣尽欢颜。
西浦风寒水自流，迢迢行李又归休。今宵古寺吟边酒，明日长江客里舟。溪路梅花催雪兴，旗亭竹色伴云愁。还家更为明时出，莫向渔矶老钓钩。
脚底江南第一州，台城北上小淹留。难忘故国千年恨，不尽长江万古流。目断中原谁击楫，秋来多雨独登楼。举头忽见长安日，一醉能消太白愁。
建业城楼四面窗，赏心胜处冠南邦。石头西峙云藏寺，水面南浮月满江。故国秋深人自老，新河夜遁虏谁降。高人登眺同怀古，忽有飞来白鹭双。
浪游几抆还家泪，贫抱遗书羞拥篲。短篷独载冒江涛，平生触事成淹滞。所为素守三不欺，人所不知心所知。欹枕赋就归来兮，风伯前呵雨师随。
风色幸顺逢小雨，小雨冥蒙细如缕。矶上积得雪片坚，雨暗烟沈无所睹。无邉无岸江气埋，谁将混沌为胞胎。送愁急取孤樽开，诗思不知从何来。
欲游庐山恨不遍，游子先须两脚徤。山中浪走不知方，逢人问路空徬徨。人言五老山水窟，半是神仙半是佛。独行直待西风髙，未可议我无仙骨。
阴崖月余雪未消，春入富池江上遥。寒林万木绝枝叶，终日强欲收堕樵。古屋羁人鬓萧萧，三冬煖曲无炭烧。掘地作炉煨榾柮，如此为官徒折腰。
菜本芃芃剪青玉，馔成浇饭填清腹。孤鹤出自九宫山，双眸如鹘歩如鹿。我闻深谷少得盐，食淡眠幽体已仙。轩轩意趣神气全，中寿亦过八十年。
拜章坛下桂花清，客子看山眼更醒。万竹梳风凉透碧，乱峰收雨晓争青。城中佳客还相忆，月下幽泉政好听。谁肯结茅邻逺社，白家犹有旧池亭。
郡吏东征迓衮衣，不知郡圃掩芳扉。樱桃熟处香山识，杨柳栽时靖节归。壁帖嵌尘钟鼎碎，楼歌压市管弦飞。庐山面目清如此，几客登临几夕晖。
暮役朝行此可停，临平山色入船青。烟窑惨淡多逃户，泥井虚圆有废亭。贫衲施茶营屋小，老渔曝网绕篱腥。客懐久困飘萧里，风撼枯桐不可听。
江上楼髙暝树连，壮游空慨禹山川。客中问醉当秋晚，梦里懐归在燕先。水送流年遗楚恨，风吹残雪上吴颠。几番谩附鳞鸿便，不若相依买去船。
泛然归息苦冬阴，小泊烟塍却旧寻。荷叶久空晴浦近，麦芒还吐晚村深。鲙鲈雨压还吴兴，寄雁云迷客楚心。便可放懐天地外，揽将奇思援孤琴。
孤凭水阁坐斜曛，七级浮屠压暝氛。慧永祠空依晋树，率更碑古宿唐云。自听逺鹤情偏逸，谁策羸骖趣不群。同向西林卸行槖，溪风摵摵叶纷纷。
荼䕷叶暗石床平，醉倚池台午影清。洗酌更尝桑落味，推窗忍听栗留声。能仁寺里塔孤立，见易园中人独行。此地酬春谁得共，东方月上酒船横。
名园独歩欲谁群，午醉醒时坐夕曛。暝色移花侵几暗，野香带酒隔窗闻。逺山翠蓊春初老，落月弦消夜已分。杜宇苦催濡滞客，晓愁相并落归云。
啼烟禽鸟役羁魂，又泊寒崖近水村。暗谷霭深迷树迹，败塘水涸见莲根。自收堕叶投官店，谁缚枯藤锁庙门。浊酒不浇寒极恨，几程陡入醉乾坤。
担尾心期有破琴，绝怜无地觅知音。形神怯冷犹迎客，风雨催春亟治任。眼落牛羊沙渡逺，情凝江汉寺楼深。津津谁染鹅黄柳，想可挨排醉绿阴。
西郭江头坐午前，春汀裂笛出商船。才晴旅舍湔裙雨，未晚军营发爨烟。泥饮自知人共厌，思归相视眼徒穿。征亭逢著田间老，又说今朝损额钱。
风月幽情藉绿樽，奔驰水陆最无根。官舟独载年穷雪，社鼓相迎晚泊村。到？茶商期又失，懐家莼客眼添昏。烟芜不断休回首，心迹从谁逐节论。
铜官山下梵坊欹，谁为昭明太子悲。鹤去不归松下柱，龟埋空负草间碑。谁言象教无销歇，自剖鸿蒙有乱离。独倚倾墙望淮水，残僧绝影立移时。
澒洞尘沙迹寄浮，霜茅风棘断堽头。几家白酒山城暮，一穗青烽野戍秋。战马向年荒此垒，羁鸿今夜宿何洲。扁舟直下寒江口，不见甘王卷雪楼。
登临乘此暮江风，数尽南飞几字鸿。秋水已清天更碧，晓枫未赤枣先红。诸公轩冕留情处，万里山河拊髀中。壮志已销思拥衲，饱餐蔬饭想虚空。
富池镇上土风殊，谁悯流民涸辙鱼。樵子乞租营屋住，渡官强占庙门居。贾舟聚港传官点，鬼店扬沙托法袪。第把沽浆招社赛，垆头还有马相如。
髑髅如雪混涂泥，浪打沙填晚更凄。烽警上流兵未觧，灰寒中土客徒栖。懐归日积思鲈切，歌凯风闻集雁齐。忧患转深头转白，江云不障夕阳西。
流民土著两纷纷，朝暮惟知射利勤。隔县小家多钓弋，近沙虚地少耕耘。望中红叶秋何极，直北黄云路不分。僻处绝无佳客过，酒邉安得有新闻。
荒村风物几嗟吁，鬼笑陈人旅更孤。鸦黠待船抛食饱，骨灵撑岸蚀泥枯。酸肠百结攅年里，古镇三义截路隅。平漠展残斜日赤，有书无雁过西湖。
求佚徒将意揣摩，临髙又惜岁蹉跎。隔江山秃秋烟空，入树风号夜浪多。童子得钱思逺引，邻翁借酒强髙歌。谩传客路饶孤笛，若老山村只短蓑。
客篱倏见野棠开，红紫无心委雨苔。闭户自偿书债去，题桥谁作酒佣来。晚知屋上青山改，老为江头白骨哀。岛瘦郊寒诗是祟，断然难画入云台。
雁门市里梵坊通，整理重登兴未穷。双剑风髙云气压，五杉阁峻水声空。欲抛世网离尘境，要扣禅机演祖风。况有昔贤遗迹处，白家池上白莲中。
我滞湓城每自怜，相逢相倚杖头钱。盍簪愁想年穷夜，览镜羞称壮士年。萱草满阶堪寿母，梅花绕屋可名仙。近家何往非安地，又买槃塘对岸船。
玉立当归香案傍，平时髙论凛秋霜。锦嚢自富惊人语，宝剑犹埋断佞光。雨外雷声随地起，江头虹气接天长。有谟入告需时用，未忍将身学子房。
得子相慰忍袂分，还栖黄池朱子门。雪花著鬓久方湿，酒味裂肠空自温。欲问笛起市楼破，不知井通河水浑。冻尘难浣见谁说，蜗角蝇头争噬吞。
气宇凌虹驾海长，薄游感慨旧封疆。家邻贺老千秋观，袖有曾公一瓣香。遍走江湖谙客况，快吟风雪过淮乡。井蛙我且安愚分，未卜何时共酒觞。
交石夹头栖落鸿，缷桅强饭伤飘篷。隔洲渔屋披乱草，入港客舟维古枫。际晚望断风帘矗，才晴洗得雪林空。旧侨野寺重寻懒，回眺炊烟揺苇丛。
汀沙如雪水无声，舟倚蒹葭雁不惊。霜气隔篷才数尺，斗杓插地已三更。抛书枕畔怜儿子，看剑镫前慨友生。尚有乘桴无限意，催人揺橹转江城。
长年人海混潮声，水宿荒凉却夜惊。月照空巢乌绕树，风吹短草雁知更。要观此地秋涛壮，更待明年春水生。不比蜃楼多变见，彩云初日拥层城。
身寄湓城岁月奔，逺懐仙苑自乾坤。梅林有影吟魂在，陈柏无枝古意存。独客此时思上塜，孤山今日定开门。西江不似西湖上，处处酬春把酒樽。
古寺踞城为甲刹，巍峨殿阁矗江云。香烟昏壁沿廊黒，砖塔喧铃彻郡闻。白日僧归春更静，清明鬼哭夜初分。住持羞接闲人话，要访时官杜广文。
宿雨初收湖水香，水邉风月阑干长。幽情多驻古松里，旧梦几空春草塘。移竹栖鸾钟野趣，卷帘通燕怅年光。衰残谩自恋名酒，足弱体瘦谁扶将。
白傅流风尚可寻，炉峰蓊紫掩天阴。石埋遗像丹青落，泉绕虚堂岁月深。老木寒拖千谷翠，小莲凉矗两池金。挑包知是何方侣，空论能参惠逺心。
客愁难遏鬓华添，昼寝醒来饱黒甜。春雨褪花粘藓屐，晚风吹燕入芦帘。自知阙下家书断，不过城南卜肆占。萧散形骸天分定，江城惟有醉厌厌。
殊乡寒食亦风柔，桃李春香掩燕楼。周子墓头谁拜扫，岳家园里自嬉游。云连阃节旌旗暗，水泛商船鼓笛浮。江国日长饶客思，不知何事阻归谋。
飘蓬于此趣何迂，破却牢愁是酒壶。世上利名休羡有，胸中丘壑不应无。秋侵客鬓从添白，春满侯门亦谩朱。无地追凉身坐甑，藕花多处忆西湖。
雁字书空极劲遒，江流东去不流愁。梦归破屋南山下，身落寒沙古渡头。雪意已坚狂问酒，风威未厉懒添裘。土人识得沧浪客，特地相期剧醉留。
断陇横溪出酒旗，乘疲小憩晚阴时。幽林合翠痕痕净，逺瀑飞琼派派奇。水迥起风传鹳垤，村荒入夕见鸡埘。竹间谁拂农家壁，觅写如今夜醉诗。
茶灶烟沉午睡迟，故山云逺思依依。桑麻得雨侵檐长，燕雀临风掠水飞。簪帽无花徒绕砌，探瓶有粟且扄扉。翔空何处胎仙唳，华表当年识令威。
晴向过溪亭下留，拂碑慨想晋时流。云生古树茑萝雨，风卷修廊松竹秋。登阁冷知山扑面，照池凉觉水澄眸。捻香礼遍逺公墓，僧舍乞茶谈赵州。
蒲帆发处渺回程，杨港渔家晚饭晴。日转江空风势紧，水浮树秃雪枝明。饥肠恋酒垂涎觅，愁眼供诗就口成。天念奚嚢向艰涩，故令岁晚迓春行。
龙华寺北板桥平，几户淮民结屋成。屡向封疆窥版籍，独游淮海陋功名。去年过此曾寻胜，今日逢人似隔生。懐抱激昂无可制，埋篷心折听江声。
丹枫叶叶委江塘，旅况空余古锦嚢。阙下有家劳梦寐，灯前无酒遣荒凉。陈踪浮泛栖僧舍，往事消磨落客床。世态自应酬酢懒，已拼双鬓受年光。
晚来抱懒炙孤灯，临水禅楼独自登。鸟道草深云宛宛，鱼湖波定月澄澄。诗聫呈佛方堪读，俗语污人不可譍。归隠南峰峰下宅，纵谈今日岂无僧。
银林驿路雪离披，行迹茫茫自苦悲。不忍早梅经细雨，却欣折竹压枯篱。身嫌出陆肩舆破，足涉沿溪口岸迟。荒店无人尘满釜，岂堪独力任晨炊。
迹寄邮程冒冷云，病身染透客衣尘。欹倾茅店清眠雪，想像梅村逺醉春。樵子独还衣缷湿，篙人相告酒赊频。荒鸡唱断天将曙，快觧孤篷野渡濵。
沽酒难浇傀儡胸，风平浪息卧孤篷。寒知僵舣雷江口，醒落狂吟雪店中。劳去有身侔病鹤，愁回无耳听哀鸿。行人那比淮人逸，豆饭藜羮乐岁终。
古翠深中拥紫烟，幽行先酌石溪泉。未能耕野安愚分，且乐游山趁壮年。五色在前难障碍，连镳来此可留连。杏花林里闲风月，况有宗人演地仙。
叠叠苍峦别是天，往来即是地行仙。拨云峰底落红雨，冷翠谷中浮紫烟。树色浄依山色古，樵声清共瀑声传。逺公不作渊明醉，结社徒然懐白莲。
几回问渡野阴浓，趁早相呼舣短篷。千里晚沈鸿翼信，片帆凉卸马头风。官坊酒浊秋旗破，客店人荒晚釜空。量取异乡愁几斛，只须倾泻锦嚢中。
病身尚蛰灌婴城，归梦长悬醒复成。衰鬓褵褷搀鹤痩，安书隔阔见鸿惊。山遥晴有侵檐色，树秃秋无撼野声。只欲养疴求退静，栖迟泉石适归情。
绝境惟闻天籁音，山游重缀壁龛吟。春生仙瓮新𥬠酒，尘锁书床旧调琴。丹井月空梧积满，瑶台雨渍藓埋深。明朝襆被归城市，万叠苍峦有梦寻。
相过失喜晚炊香，同坐闲曹况味长。江日下山云半赤，淮柑离土叶全黄。殊乡酒味聊濡口，吊古诗章易刺肠。忆得旧邀梅院醉，万灯环锦阁新装。
对月飞觞往事休，胡床寂寞庾公楼。西风觧使蛩専夜，长日能无酒送愁。新雁阵分离塞徼，残萤火死落汀流。醉来独卧梧窗下，静听胡琴拨怨秋。
独下闲阶信杖行，虚空万籁挟秋声。天连淮树千章暗，月照庐峰九叠明。旧信传讹寒雁过，短生催老晓鸡鸣。可忧何止心头事，戍接荆流尚甲兵。
云罨厅檐草拥门，荻花掠岸雪纷纷。龙行费圣祠前雨，鸦聚甘王墓上云。绝𪩘树环孤市尽，乱溪水入大江分。邑民还有思莼兴，帘底琴声寂不闻。
云樯风柂舣江湄，客寄何心听是非。国课转亏商旅瘠，县官频易吏胥肥。花迷夜市灯初合，柳匝寒田水自围。今古通津离别地，晓沙晴日出𫋇矶。
酒兴那如归兴浓，此行谁信破嚢空。扁舟小舣庐江外，雨夜深埋虎穴中。独客痛心无可说，何人料事偶相同。昏时抛过铜陵去，不管长江起北风。
吴说天池两字真，梵坊突兀鼓钟声。圣灯逐夜朝文阁，雷火何年损相轮。足下有云如隔世，眼前无地可容尘。追严不枉祠忠定，招得吟僧作主人。
清幽自足倚绳床，雨过浮云敛八荒。雄郭西风鸣夜籁，太虚凉夜泻秋光。槐花缀粉粘苔砌，桂子飘香入草堂。倦卧不知身是客，残灯欲灭泣寒螀。
风凉赢得四肢清，泛寄谁知去就轻。临水有亭秋更净，对花无酒月空明。雁行愁落荒汀逺，梧叶寒填露井平。独绕曲廊心汗漫，附书千里述羁情。
元龙减尽旧时豪，尚落湓江枕怒涛。月下听歌情浩荡，灯前支病髪萧骚。少年偶负投机愧，今日徒工煮字劳。归兴已浓秋思壮，垂虹亭上问三髙。
迎面苍峦泼黛浓，几番回首想行踪。白云拥海文殊阁，老水屯烟圣治峰。方别衲僧谈梦寐，又逢羽士接从容。明朝还踏青虚路，重掬神泉听乱钟。
懐古凭髙厌客身，秋深愁望隔江城。狂支灵运东山屐，醉漉渊明栗里巾。楚泽岂无餐菊友，汉宫还有佩茰人。今年不作风和雨，见得南山面目真。
心知天地厌羁留，痴坐忘言不点头。活脱世间泥塑様，痴贻江表陆沉羞。思仙廨竹招苍凤，学老溪梅缚翠虬。岁晚说归何所待，厚颜安足耻时流。
游历贪行入暮惊，蛇岗岭北衲庵清。西风扫叶秋初劲，野火烧空晓尚明。尘役未能抛白日，仙家不独有青城。借眠熟睡全无梦，服了黄精体自轻。
寂寞邮亭紫翠中，有懐不得逺相从。渡头几发东西棹，西角长鸣上下钟。江晚燕鸿秋信杳，野凉桑枣绿阴重。天空水阔云查断，收拾新诗寄兴浓。
回首大江秋水西，杖藜闲歩菊花篱。百年清白瓮中酒，万事安危枰上棋。梦入庄生迷蝶处，歌穷宁子饭牛时。西风徐榻独栖惯，屋枕濓溪云锦池。
下水风帆势若浮，雪深且向贵池留。两三渔艇有歌送，咫尺仙家无分游。剑削山棱云气直，镜涵江影日光流。神驰杜牧题诗处，客里光阴别是愁。
乡人谊槩如公少，彭泽辞归过永兴。合向校雠争地歩，屈于监当负声称。故家吴苑频回首，新治淮山任曲肱。见说沍寒移足懒，只凭红粉胜扶藤。
翠竹苍松贴屋牢，屋前径狭长蓬蒿。蒲团坐久侵肌薄，柏子焚来结气髙。山雨湿蜗腥薜荔，野烟蔽鹊损樱桃。终期脱迹相从去，参取玄微学郑遨。
春云冷压渡头槎，春色晴翻浦际沙。并浴䴔䴖依水柳，成围蝴蝶舞江花。富池军额无全籍，治邑农功有几家。指日并驰天路去，莫挥客泪苦悲笳。
赤枫又积灌城头，如此江山不掩愁。青眼无人同乐岁，白头有句独悲秋。词章全拙知谁信，身世多虞谩自谋。篱角黄花消正色，北风更急莫登楼。
野服支离号散仙，望晴闲倚柁楼前。江山风月多寻酒，芦荻汀洲几泊船。水路愁疑孤障雁，野庐清隔雨溪烟。来春不负笻枝去，杨柳桥西听管弦。
衣裳敝尽客游阑，三月江城雨更寒。小店有翁赊酒易，名园无主看花难。驱驰尘土身千里，荏苒光阴指一弹。种种旧愁归杜宇，青山碧树带愁看。
九江驿里见春风，几度懐清隔晓钟。思白有人伤柳色，依刘无地感萍踪。半生力学羞长剑，两载心期信短笻。九叠屏髙有标致，逺公相约则吾从。
西城转地有湖光，矮矮荆榛出土冈。爼豆零星传野哭，舳舻聫络急边防。夹壕杨柳犹秋色，贴屋桃花自晚妆。芳草不除生意在，此名谁命谩华堂。
笑泊虚寒古渡沙，沉晖逺衬楚山霞。江乡酒薄难支日，客路诗多转忆家。金弹耀林悬橘柚，翠绡萦浦泛蒹葭。船窗掩定身如石，篱落何人有菊花。
逍遥行乐立西风，多听秋声耳欲聋。供世难分心力异，浮家易感古今同。小花糁渡遗晴蓼，碎叶填津积冷枫。博望有槎撑不去，岸头横卧树心空。
尘外乾坤岂易窥，上方寻胜短笻随。病僧借榻山衣破，卧佛当门石塔危。乱竹迸阶交密树，荒苔沿壁纒疏枝。幅巾居士修行久，爱说浮光死战时。
雁声哀怨极淮天，际晚惊呼雪打船。古驿鱼稀谁撒网，虚沙马过自随鞭。人烟顽犷空多智，形胜丘墟又几年。龙眼矶头风浪恶，今宵归兴此方坚。
青灯挑雨晓光凝，岁律回壬万象新。心上痛懐松里友，客中忍视茗山春。谁横烟竹惊孤旅，自饮屠苏笑八神。折起朝衣羞老去，驱车犹冒路岐尘。
万里东风起楚皋，流年祗染鬓萧骚。富池江口听春雨，昭勇楼心看雪涛。薄俗苦无公可论，全身惟有隠方髙。故山猿鹤应相笑，抗走殊乡实自劳。
客子惊秋易断魂，江塘落叶雨纷纷。蔽江云势山头合，隔竹泉声屋尾分。无日不宜闲问酒，有懐犹且强摛文。灯窗几忆同居话，卷里新篇可得闻。
公藉椒涂成达宦，我传草檄守清贫。闲曹奔走徒云仕，薄俸沾濡不逮亲。饮水曲肱无此量，解衣推食有何人。凉风四壁蛩新咽，偏恼淹回独客身。
幽阶苔藓翠纎纎，屐齿沾濡逐步黏。晓涧迸泉迷杏坞，春风停雨暗茅檐。禅髙何待音声悟，诗好争传格律严。谁凂我师重主社，社中休更外陶潜。
入眼万欲勇舍难，岩头飘尽枫叶丹。心憎湓浦户庭热，身入庐峰毛骨寒。尘面只掬野泉洗，醉吟且呈泥佛看。几多清话动人忆，梦落成围苍竹竿。
袈裟裹定老禅翁，云隔家乡是几重。两面庐山曾遍览，三生天竺会相逢。揺凉竹箑收江羽，醒困茶瓯瀹建龙。午借客床寻偃息，不知身在紫霄峰。
披缁受业在淮南，不觉流年七十三。罗汉院中余古柏，将军坟上落枯杉。纒绵宿病逢奇药，收拾颓年坐破龛。自说旧栖真佛境，罗田山里毒龙潭。
江柳青青暗古津，悲歌不独是商人。愁生独醉重闗晚，梦破相思故国春。声迹衰迟难应世，山林枯朽易全身。归期渺邈徒懐想，怨鸟花梢叫月频。
要识闲栖彼此轻，平江浪逺暮帆晴。青春晚处羁懐恶，白发生时老眼明。花落无心寻笑傲，客乡有日苦逢迎。云包尚寄双钟下，若过吾庐祗半程。
富池归去欲相从，几想苍云碧树东。夜月庾楼懐抱在，春风陶径梦魂通。前峰路断锄犂少，古渡征苛网罟空。难语数年牢落恨，千林如海夕阳红。
灌城眠食叹羁身，凭晓偏惊索镜心。南纪山川秋望逺，西湖风月夜懐深。功名鬼妒投机罕，诗酒天嗔绝侣寻。陈迹自应遅料事，断鸿信杳况云阴。
鹁鸪鸣雨鹤吟风，可羡山中白发翁。百事不闻天地闭，四窗常见水烟空。春时聚社寻屠伯，晴昼科书授学童。此外惟知安分去，鹿门真隠略相同。
水泛牌头五里亭，尚留破庙压空坰。松萝阴覆鸦群怪，里社声传土偶灵。幡袅欹竿三丈赤，溪分荒藻数丛青。头陀强解愚夫卜，瓶缶花香带肉腥。
奔忙梦落富池程，归托蘧庐恋灌城。有石醉乘新月坐，无家吟逐乱云行。衣遗母线寒针在，烧起公山晚阵呜。邻屋酒香堪洗恨，拟栽松菊效渊明。
遥遥殊积入山心，勇涉湖西且解襟。当暑行松探古迹，追凉踏藓入晴林。信知浄境无三伏，犹幸悭囊有几金。白酒青衣随所遇，此来祗为此僧寻。
秋老江城起戍尘，山收西日掩云津。留连光景多无酒，俛仰风埃独有身。旷野雁填遗阵阔，虚沙船发落痕新。故园松菊犹三迳，梦过烟霞水石邻。
偶乘意度过东邻，芳艶多情媚柳津。欢笑直邀云际月，酣歌狂惜雨余春。亭台花木销官酒，城郭风烟老客身。回首庐山图画里，不知愁落软红尘。
逺径溪流水自圆，光风霁月渺无边。窗前生意休除草，堂上清风独爱莲。万古共知归有极，一尘不染见先天。未知涵味其中者，谁是元翁得正传。
重支瘦竹上危楼，凉袭纶巾羽扇秋。天地江山风浪起，汀洲芦荻水烟浮。谁听调夜琵琶苦，拟泛吟秋舴艋游。唤得元规魂梦醒，何妨小作踞床留。
千年传说庾公游，逺戍秋尘障两眸。往事未知谁可语，今朝聊复此登楼。淮山鸟去冲烟灭，楚泽帆归带日收。闲客望穷江北晚，月明无赖几沙洲。
初闻春日水天迷，此际湖沙拥岸肥。炊甑有尘籼米腐，酒坊无壁纸旗飞。猿栖晓树青藤瘦，雀啄冬畦白菜稀。寂寞旅懐禁得否，断腔渔笛钓船归。
出郭看山眼便醒，故人相值说云萍。了翁屋后晚烟碧，茂叔阡头秋草青。绝壑雨过溪水响，髙峰月上谷云停。乌巾漉酒菊花店，醉拣陶诗书纸屏。
舍舟遵陆几程来，家事身谋两未谐。九地渺茫怜骨肉，四方轩豁畅襟懐。雨翻茶崦春离岳，风飐监旗晓渡淮。短景不延愁思逺，只堪长醉向茅柴。
莫望池口浪接天，羁懐沉迷衾枕前。老船荡雪橹声涩，破釜煮粥蔬味便。烟锁淮俗子城下，风生野坊僧树巅。懒能登岸蹑寒屐，因数杖头无百钱。
笑携琴册上昆仑，分坐溪头藓石根。崖树有霜飞老叶，野泉无雨落秋痕。几番闲借樵人屐，何许追寻隠者门。多种杏花依此住，要知董奉得仍孙。
晴光绕砌看葵倾，独恨无文吊屈平。梅溽润衣身体倦，竹风入牖梦魂清。良辰美景须臾事，往古来今节序情。不信沧江传竞渡，彩旗画鼓闹西城。
蒲节殊乡借楚夸，绕城社鼓不停挝。争歌神曲羞溪藻，遥送瘟船滚浪花。世上莫非儿戏事，江头无奈客思家。西湖今夜笙歌月，凉拥红莲灿落霞。
想恋西湖赏物华，清依水石结生涯。凤凰山下泉萦草，燕子楼前雨压花。翠枕谩欹听夜雨，朱帘闲卷望朝霞。柳塘不遏东流住，肠断江城尚寄家。
万计千谋浊世纷，莲花峰下寂无闻。丹泉漱冷齿凝雪，翠谷虚凌身入云。藤杖卓苔防险峻，石炉炷柏起氤氲。独游独宿露寒夜，绝顶想多秋几分。
头上同云密布饶，湓江门外揖华镳。舟穿苦竹黄芦去，帽任回风急雪飘。踪迹几年懐玉石，江山一夜变琼瑶。旁人莫讶吟穷返，慷慨殊胜过灞桥。
几涉沙汀与水村，几看云物幻乾坤。渡头冲雪哦诗老，船尾乘风破酒昏。未晚？声先傍岸，乍晴江色逺侵门。白鸥无数西飞急，鸣落淮山不见痕。
当时两别惜分双，客了三吴客九江。何处挥金曾驻马，此身懐宝尚迷邦。水流岁月添新恨，尘扑箫弦失旧腔。柳下燕楼风雨外，梦魂多绕唾茸窗。
倚竹欹巾望逺天，脱鞋自在取髙眠。无情岁月催双鬓，有様文章委少年。吟卷乱抛幽枕畔，客床寒对短灯前。沈迷谩想华胥乐，还有痴儿鄙孝先。
浮名浮利有传讹，薏苡囊疑马伏波。镜里鬓毛谙世故，笔头诗句答樵歌。风穿树秃寒林浅，月展江空夜浪多。脱病欲归归便得，花家鱼港自烟蓑。
往来几苦浪涛惊，尘役而今亦懒营。雪积墙腰连屋莹，日涵城影接江平。市楼有酒晴旗小，宾馆无人夜榻清。孤坐搜吟难造妙，霜风吹月纸窗明。
江风吹得乌帽偏，江水惊秋狂拍船。此身客逺积乡梦，何日丹灵朝洞仙。将军庙无老鸦异，罗汉院有古柏坚。荡桨津头来往遍，北望淮云成怆然。
上江落水渺莽中，入军溯水曲折通。此镇巧当两汊路，毎日饱看千帆风。客知鼓棹白日急，人伤对镜玄发空。荒寒殊甚只自笑，悲声绕井余枯桐。
风浪而今自忍闻，尚甘客隠大江𣸣。酒家债负将偿足，诗境情懐任醉分。爱睡有魔销椀茗，遣闲无事对炉熏。梧桐井畔敲门处，问字何人访子云。
同行谁际此心同，我去君留怅北风。两地相分云袂逺，前峰自掩雪林空。几多遣兴懐樽爼，千万将书托燕鸿。独过顾城湖上晚，已拼绝饮蛰孤篷。
侨寄荒津厌鼓鼙，逆行遣日守羁栖。天兵未卜何时解，心事难侔此日齐。雨醉田家无屐借，春眠野寺有诗题。蒲帆行趁东流去，应目狂踪类阮嵇。
大江胜绝此无俦，不省荒寒醉酒楼。秉烛尚嫌杯数窄，换舟便觉橹声柔。山连青意为仙塜，池接黄名是逆流。僵卧莫知身纪堕，岸南灯火属宣州。
雪花侵鬓转栖栖，身寄篷窗醉似泥。荻港水寒鸥聚逺，芜湖山近雁飞低。客舟泊夜秋无奈，社鼓催春梦欲迷。津岸喜登无可语，不堪明日各东西。
芦荻萧萧掩败汀，抛南抛北惯曾经。淮山有雪侵云白，江水无风接树青。吟卷纪游挥小草，醉篷埋恨载浮萍。庙门转眼随帆过，不得重登绝顶亭。
破槖萧然不自休，芦黄苇白九江秋。抗尘狂作两年客，看水悭为三叠游。得酒问鱼愁入市，有书无雁却登楼。征裘几揾思家泪，两眼凝穷桑落洲。
争锥无意志摧藏，岁晚栖然滞客房。井臼自亲犹火食，琴书谁力谩时装。前峰雪洗心方快，破廨风穿骨欲僵。烧荻御寒身尚曲，有人皲瘃守边疆。
牢系扁舟在树根，依然风物晋时村。几年思采东篱菊，此际狂倾北海樽。野鹤离群翔碧落，江鸿排字入黄昏。有人若学渊明隠，五柳萧疏静掩门。
绿阴凉透城头树，月明正照乌栖处。黄昏角起吹晴云，乌欲啼愁愁夜分。夜分湖波幻绝境，境绝月漾玻瓈冷。栖乌忽过别枝栖，何人采莲移舴艋。
今晚后溪风色顺，暑威未肯回凉信。独泛官河雨气收，野林鸦落归无阵。听钟揺出港汊重，新塘光现横空龙。松头暝破月色吐，油云散尽回千峰。
瑞霭薰风遍赤墀，共歌随佛下生时。报班立笋嵩呼逺，接宴簪花拜舞迟。聫坐不矜朝士贵，缀员深愧醴曹卑。山中雨露恩荣溥，赋得三宫万寿诗。
席地莫禁流汗体，阴阴竹树埋虚堂。夜分几传逡巡酒，暑甚一沃沆瀣浆。不听哀弦知兴逸，才舒清簟觉心凉。青瓜碧李凝冰齿，万萼南花吹湿香。
玉粒荣途税驾难，遁栖山屋乐颜箪。写梅当画同谁赏，采菊成粮独自餐。五字诗成消兴晚，半缻酒熟抵秋寒。太空月色清如洗，多向疏林缺处看。
身离匡庐紫翠重，壶中且寄水云踪。故人逺梦迷千里，浊酒髙懐渺万钟。台上苦吟无别事，枕前间籁有孤松。不知忧乐随时意，但虑荒芜钝笔锋。
依刘殊乏仲宣才，方重相逢笑口开。恶况败人佳思尽，寓公贻我好诗来。夜寒归梦迷松菊，灰冷尘踪混草莱。别后莫裁驰恋意，寄梅须带雪枝苔。
课孙课子业桑麻，最喜无人识故家。八口日支资地力，一头雪色感年华。甜瓜苦过王戎李，古木枯如博望槎。岂得不谙培植性，又思寻客学餐霞。
芳妍独殿绿阴阑，几簇流琼拥髻鬟。攒粉倚风揺舞地，妒晴抛日透飞闗。蝶魂春聚苍枝顶，雪片寒团翠幄间。花压露梢如许重，有瓶难插懒能攀。
洁身自拥翠枝寒，遗得春魂寄素颜。夜月曳光凝绝径，晚风抛影入空闗。几团白雪能娇腻，五色流苏只等闲。宛似恋香蝴蝶乱，绿阴深处不飞还。
尘杂莫湔游宦非，端忧何暇寓琴徽。孝先便腹尚嘲懒，元亮折腰须问归。所惧弃官乡曲笑，不思献策庙堂稀。义和市尾渔舟聚，独乐披裘坐钓矶。
移来菊本已成丛，潦退园篱失笑空。梦蝶自应知境幻，问牛谁谓可年丰。渺茫天地浮秋水，寂历溪山截暮虹。蛩咽莫禁莎砌湿，万愁愁付酒杯中。
江郊雪沍莫知津，客泪双垂怅此身。魔障在前无妄想，饥寒随处肯言贫。畏途日有风波恐，病骨时需药石频。屏息支吾心已扰，眼前谋绝故乡亲。
湘累莫吊楚云迷，力疾喑喑客会稽。心想同寅分席醉，身逢重午借楼栖。今朝气象悲欢异，几种葵橊色泽齐。水际晚凉应有赋，藕花多处想供题。
酸辛莫甚此时心，忍过琴厅散客襟。万竹静涵空翠杳，孤莲愁吐妒红深。岫云有信投林晚，溪雾无根涨郭阴。谁草数行鸦蚓墨，东堂古壁遇知音。
帘底陪清傍两年，愁城筑得许能坚。诗章罢咏犹评画，管乐沈声却得蝉。花县无心听夜漏，英溪有日罢归船。敲窗更苦西风急，又揽闲情伴葛仙。
暑滋衣袖苦逢迎，濡滞连旬梦亦惊。奔走泥涂谁送死，浮沉光景自怜生。鸦穿晚照栖公馆，龙挟晴云入子城。乱试法歌攒碧落，无端新月客窗明。
水围聚落蔼藤纒，灵纪金刀祀典専。碑语谁非年月误，神功自托道途传。三乡捐廪祈多福，百里赍香卜有年。争怪野云头上起，村村先欲雨公田。
指出飞梁是北新，羁懐冰释返吾真。归逢乡井心才穏，羞对湖山迹已陈。彻钥要芟三径草，懐人空睨一汀苹。满头残发凝霜腻，达旦梳云却爱频。
养生肯羡葛洪砂，醒困还评陆羽茶。溪上揽云归酒屋，雨中看瀑忆樵家。时时禽鸟呜心曲，岁岁风霜趱鬓华。窗户生香还有意，夕阳红皱石榴花。
岌嶪愁城不可攻，三年心事入秋空。虚名已出诸公右，往事都归一笑中。植杖耘田思北墅，补炉煮药老西风。临归自照凉池影，不与初来面目同。
梦落家村野屋矶，欲治生事与心违。偃禾雨久溪声改，采菊人归鬓色非。灌圃肯差陈仲子，登山莫逊谢元晖。从今举步防轻蹈，更演潜书急掩扉。
莺花箫鼓绮罗丛，人在熙和境界中。海？三登歌化日，湖山一览醉春风。水揺层栋青红湿，云锁危梯粉黛空。十里掌平都掩尽，有谁曾纪建楼功。
一道香沟压郭西，粉墙低䕶石阶危。短碑数尺镌何字，清泰三年凿此池。桥市浣衣无空处，庙门卖卜有灵时。碧桃自趁东流水，暗老春光水不知。
绕舍晴波聚钓仙，五龙祠畔柳洲前。清虚不类侯家屋，轮奂曾资母后钱。三面轩窗秋水观，四时箫鼓夕阳船。揽将山北山南翠，独有黄昏得景全。
仙根曾就华峰移，净引湘波出浴妃。龙？先皇三字在，燕居旧尹一清非。风檐揺影凉姿媚，月槛迷香冷艳肥。平展水天菱唱逺，竹山苍翠自成围。
莫问南漪与玉壶，杜鹃还更试花无。坡仙一顾吟空老，地主频更景不殊。船出断桥春溆逺，钟传萧寺晚楼孤。山明水秀轩扉敞，落日渔歌过里湖。
潋滟澄波漾彩椽，柳丝晴绊俊游鞭。傍湖莫厌官楼水，得月无如此地先。迎榜书生空绛帐，抱琴才子沃金船。壶天萧爽人人醉，雪色屏风画谪仙。
几眠几醒几清明，万态风流学老成。古翠碧连云洞杳，夕阳西卷射场平。絮团破径应迷蝶，枝压荒墙不露莺。如此多栽堪卜隐，苦无十亩秫田耕。
拥湖营圃藉元勲，景色天然曲折分。水脉窨花通活港，洞基垒石走空云。千间大厦归春梦，一撮危亭纳夕曛。扁画自悬碑自压，当年何事立孤坟。
霍家山下敞行宫，溜水桥西透鼓钟。古迹建平遗烈在，春风广惠历朝封。露台献社呈苍马，阴壁飞旌绘赤龙。蚁聚乞灵人散后，云街雨陌撼涛松。
山腰溜脉出遥峰，隔断西湖翠几重。叠甃漫依僧刹久，煎茶曾入翰林供。亭心覆雨涂丹鳯，石口嘘云喷玉龙。何日星驰天使绝，不知谁利涅槃宗。
土城聚落界西东，业在浇畦夺化工。接死作生滋夜雨，变红为白借春风。几家衣食花姿异，两岸园池地势同。病叟扶锄锄晚照，前身莫是槖𫘞翁。
函开函闭管年丰，白傅能方夏禹功。湖石记埋泥藓里，斗门字蚀水花中。犁平阡陌犹春雨，船载笙歌自晚风。遍倚暮阑懐古往，月明无奈瀑声空。
翠微四绝载蓬瀛，柳引游人入画屏。诗借乐天传得久，山因和靖隠来灵。半空梁驾桥阑赤，一道腰分草界青。妆点风光如此盛，藕花香里又三亭。
瑶台瑞满玉皇家，泽溥山巅与水涯。鱼跃鸢飞函德意，天长地久演年华。金揺巨扁双龙护，翠掩髙碑一字差。须信石顽能万古，老龟无语问莺花。
望极湖山变幻奇，万千光景自纷披。妙分西子争妍态，绝想东坡得句时。桞径曲埋兜率寺，花阴直接放生池。内官爱展亭台去，尽付年华与酒卮。
绣毂青骢骤晚风，柳丝翠袅石阑红。彩篙刺水停飞鹢，华表侵云截卧虹。杖屦谁归瀛屿去，笙歌自补玉壶空。重招张祜商新咏，不与当时藓合同。
不是金涂丈六仙，庄严法界想西天。自因僧浄镌空像，谁说秦皇缆海船。全体未知何日现，半生且坐此山禅。石头照水无尘土，饱听钟声杂管弦。
白云几叠翠岚重，往往踈钟出梵宫。石骨谁人镌佛像，岭头何处觅仙翁。楼台水月丹青地，帘幕莺花锦绣丛。游子莫支苍竹去，风雷容易起虚空。
咸平曾有募缘僧，遍走街坊负叔称。定力一坚无外想，窣波七级可中兴。愚夫春日烧冥𥯃，道者昏时炙梵灯。祗怪青龙行雨过，烟云遍护最髙层。
岌嶪山形丑莫收，傍湖独整傲春秋。几株乌桕无根在，一幅华阳有様留。寒日霜干还掠额，晓天岚重且遮头。东篱漉酒人知得，醒立风前不可求。
园门当路掩清华，乔木灵根裹翠霞。地拥楼台齐葛岭，天分香影傍林家。中兴勲将曾营业，外邸王孙且看花。月色水光三十里，何人来此泛仙槎。
云翘雨佩有遗仙，香火寜随世道迁。庙始大同年纪著，额颁乾化敕碑镌。凤闲露辇荒瑶草，龙湿秋衣翦玉莲。堤上创新谁述记，却无门外一泓泉。
照胆寒泓覆有亭，此泉曾入老坡评。八诗最得吟梅苦，一盏能消荐菊清。不拜韬光徴士诏，却传配食水仙名。银床响绝无人汲，墓在孤山木自荣。
湖曲春风正禁烟，试茶味此石间泉。坡仙忽忆黄州梦，濳老初拈智果禅。几客醉游三月里，一聨诗兆七年前。题梁妙墨如新染，合与云崖浅井传。
仙翁洗药傍西湖，脉与灵山碧溜俱。泉迸一枝源更异，甃分双眼味何殊。石函霞涌沉铅汞，井屋风清转辘轳。日日汲花朝复暮，当方曾说病人无。